**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Οκτωβρίου 2023, ημέρα Τρίτη και ώρα 10.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Απόστολου Βεσυρόπουλου, με θέμα ημερήσιας διάταξης την ενημέρωση των μελών της Επιτροπής από τον Υφυπουργό Εθνικής Οικονομίας και Οικονομικών, κ. Αθανάσιο Πετραλιά, σχετικά με τη μεταρρύθμιση του υφιστάμενου συστήματος προϋπολογισμού και τη σταδιακή μετάβαση σε προϋπολογισμό επιδόσεων.

Στη συνεδρίαση της Επιτροπής συμμετείχαν με εισηγήσεις τους, η κυρία Παυλίνα Καρασιώτου, Γενική Γραμματέας Δημοσιονομικής Πολιτικής, ο κ. Ed Balls, Καθηγητής Πολιτικής Οικονομίας του King’s College στο Λονδίνο, πρώην Μέλος του Κοινοβουλίου στο Ηνωμένο Βασίλειο, πρώην Υπουργός για τα Παιδιά, τα Σχολεία και τις Οικογένειες, πρώην Υπουργός Οικονομικών Υπηρεσιών, ο κ. Jon Blondal, Επικεφαλής Μονάδας Δημοσίου Μάνατζμεντ και Προϋπολογισμού του ΟΟΣΑ και η κυρία Alfrun Tryggvadottir, Εμπειρογνώμονας του ΟΟΣΑ.

Επίσης, στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Αχτσιόγλου Ευτυχία (Έφη), Παππάς Νικόλαος, Πέρκα Θεοπίστη (Πέπη), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Στολτίδης Λεωνίδας, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Καζαμίας Αλέξανδρος και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Καλημέρα. Αρχίζει η συνεδρίαση. Σύμφωνα με την ημερήσια διάταξη ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, θα ενημερώσει την Επιτροπή Οικονομικών Υποθέσεων για τη μεταρρύθμιση του υφιστάμενου συστήματος προϋπολογισμού και τη σταδιακή μετάβαση σε προϋπολογισμό επιδόσεων.

Στη συνεδρίαση ομιλητές θα είναι επίσης, ο κύριος Ed Balls, Καθηγητής Πολιτικής Οικονομίας του King’s College του Λονδίνου, πρώην Μέλος του Κοινοβουλίου στο Ηνωμένο Βασίλειο, πρώην Υπουργός για τα παιδιά, τα σχολεία και τις οικογένειες, ο κ. Jon Blondal, Επικεφαλής Μονάδας Δημοσίου Μάνατζμεντ και Προϋπολογισμού του ΟΟΣΑ και η κυρία Alfrun Tryggvadottir, Εμπειρογνώμονας του ΟΟΣΑ. Χαιρετισμό, επίσης, θα απευθύνει η Γενική Γραμματέας Δημοσιονομικής Πολιτικής, κυρία Παυλίνα Καρασιώτου.

Η πρόταση μου για την οργάνωση της συζήτησης είναι η εξής. Πρώτος, θα λάβει το λόγο ο Υφυπουργός, κύριος Πετραλιάς, προκειμένου να μας ενημερώσει σχετικά με τη χρησιμότητα του προϋπολογισμού επιδόσεων, για τον έλεγχο και βελτίωση της αποτελεσματικότητας της δημόσιας διοίκησης. Εν συνεχεία, θα τοποθετηθεί η Γενική Γραμματέας Δημοσιονομικής Πολιτικής, κυρία Κερασιώτου. Θα ακολουθήσει η ομιλία του κ. Blondal συνεπικουρούμενος από την κυρία Tryggvadottir, σχετικά με τον προϋπολογισμό επιδόσεων στην Ελλάδα, την επισκόπηση της προόδου που έχει συντελεστεί και τη συνεργασία του Γενικού Λογιστηρίου του Κράτους με τον ΟΟΣΑ, θα συνεχιστεί με την ομιλία του κ. Balls, με θέμα ο προϋπολογισμός επιδόσεων από την οπτική ενός πρώην Υπουργού και διατελέσαντος βουλευτή, επισκόπηση της εμπειρίας του Ηνωμένου Βασιλείου για τον προϋπολογισμό επιδόσεων και θα ολοκληρωθεί ο κύκλος των εισηγήσεων των κύριων ομιλητών.

Σας έχουν ήδη αποσταλεί, μέσω ηλεκτρονικού ταχυδρομείου και οι παρουσιάσεις του κ. Balls και του κ. Blondal. Επί των ανωτέρω εισηγήσεων θα τεθούν ερωτήσεις από τους συναδέλφους βουλευτές, καταρχάς, σε ένα πρώτο κύκλο ερωτήσεων – τοποθετήσεων, από ένα συνάδελφο από κάθε Κοινοβουλευτική Ομάδα και ακολούθως, κατά τη σειρά εγγραφή σας.

Πριν δώσω τον λόγο στον κ. Υφυπουργό, θα ήθελα να σας ενημερώσω ότι θα παρέχεται ταυτόχρονα διερμηνεία από τα αγγλικά στα ελληνικά και αντίστροφα.

Τον λόγο, τώρα, έχει ο κύριος Αθανάσιος Πετραλιάς, Υφυπουργός Εθνικής Οικονομίας και Οικονομικών, για 15 λεπτά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά. Αξιότιμε κύριε Πρόεδρε, κύριοι Υπουργοί, κύριοι βουλευτές, αξιότιμοι προσκεκλημένοι, σας ευχαριστώ θερμά για την παρουσία σας, σήμερα, στη Διαρκή Επιτροπή Οικονομικών Υποθέσεων. Στη σημερινή συνεδρίαση θα παρουσιάσουμε τη μεταρρύθμιση του προϋπολογισμού επιδόσεων που γίνεται σε συνεργασία με τον Οργανισμό Οικονομικής Συνεργασίας και Ανάπτυξης, τον ΟΟΣΑ, παρουσία υψηλόβαθμων εμπειρογνωμόνων του Οργανισμού.

Σε αυτά τα πλαίσια, θέλω να ευχαριστήσω για την παρουσία τους εδώ τον κύριο Jon Blondal, Επικεφαλής Μονάδας Δημοσίου Μάνατζμεντ του Οργανισμού ο οποίος έχει εργαστεί στενά και εξαντλητικά με τα στελέχη του Γενικού Λογιστηρίου του Κράτους.

Σε αυτό το σημείο, θέλω να ευχαριστήσω την κυρία Ιουλία Αρμάγου, Γενική Διευθύντρια Δημοσιονομικής Πολιτικής και Προϋπολογισμού και την κυρία Έφη Τσαντή, Διευθύντρια Αξιολόγησης Δράσεων Γενικής Κυβέρνησης, που έχουν πρωτεύοντα ρόλο σε αυτή τη μεταρρύθμιση.

Επίσης, σήμερα, μαζί μας είναι ο κ. Ed Balls, Καθηγητής Πολιτικής Οικονομίας του King’s College στο Λονδίνο, πρώην Μέλος του Κοινοβουλίου στο Ηνωμένο Βασίλειο, πρώην Υπουργός για τα Παιδιά, τα Σχολεία και τις Οικογένειες, που θα μοιραστεί μαζί μας την εμπειρία του Ηνωμένου Βασιλείου για τον προϋπολογισμό επιδόσεων.

Κατά την ανταλλαγή καλών πρακτικών που είχαμε με τον ΟΟΣΑ και άλλες χώρες κατά τη διάρκεια της μεταρρύθμισης διαπιστώσαμε το σημαντικό ρόλο που έχει ο προϋπολογισμός επιδόσεων κατά τη συζήτηση του κρατικού προϋπολογισμού. Υπάρχουν χώρες που η συζήτηση στο Κοινοβούλιο εστιάζει περισσότερο στο κατά πόσο τα Υπουργεία πέτυχαν τους συγκεκριμένους στόχους και δείκτες επιδόσεων που αποτυπώνονται στον προϋπολογισμό επιδόσεων, παρά στα απόλυτα μεγέθη δαπανών ανά Υπουργείο που αποτυπώνονται στην εισηγητική έκθεση. Σε αυτά τα πλαίσια ο προϋπολογισμός επιδόσεων περιλαμβάνει τέσσερις βασικές μεταρρυθμίσεις.

Πρώτον, παρέχεται αναλυτική πληροφόρηση για τις δαπάνες κάθε Υπουργείου ανά πρόγραμμα. Κάθε πρόγραμμα συνοδεύεται από το ετήσιο σχέδιο προγράμματος στο οποίο αποτυπώνονται πληροφορίες για τη στρατηγική του, τους στόχους και τα αναμενόμενα αποτελέσματα, τις κύριες εκροές, τις δραστηριότητες του προγράμματος, το περιβαλλοντικό αποτύπωμα, καθώς και τις δράσεις επισκόπησης δαπανών.

Δεύτερον, εισάγεται ένα συνεκτικό πλαίσιο αξιολόγησης της επίδοσης μέσα από στοχοθεσία και δείκτες μέτρησης του βαθμού επίτευξης των στόχων σε κάθε Υπουργείο. Για παράδειγμα, στο Υπουργείο Εσωτερικών, ποιο είναι το ποσοστό υλοποίησης προσλήψεων τακτικού προσωπικού επί των αιτήσεων προγραμματισθέντων; Στο Υπουργείο Δικαιοσύνης, πόσο βελτιώνεται ο ρυθμός εξέτασης εκκρεμών δικαστικών υποθέσεων; Στο Υπουργείο Περιβάλλοντος και Ενέργειας, πόσο αυξάνεται η ισχύς των εγκατεστημένων φωτοβολταϊκών πάρκων σε σχέση με τον στόχο;

Τρίτον, εισάγεται ο πράσινος προϋπολογισμός, green budgeting. Έτσι θα μπορούμε να εξετάσουμε για κάθε πρόγραμμα πόσες από τις δαπάνες που κάνουμε έχουν θετικό (green), αρνητικό (brown) ή ουδέτερο περιβαλλοντικό αποτύπωμα.

Τέταρτον, παρουσιάζεται η λειτουργική ταξινόμηση των δαπανών της Γενικής Κυβέρνησης σε δεύτερο βαθμό, δηλαδή, πιο αναλυτική ακόμα ταξινόμηση. Μια ταξινόμηση που υλοποιείται ήδη από τις περισσότερες ευρωπαϊκές χώρες κι έτσι είμαστε σε θέση να συγκρίνουμε με τις άλλες ευρωπαϊκές χώρες και να γνωρίζουμε το σύνολο των δαπανών των φορέων Γενικής Κυβέρνησης για τομείς, όπως είναι η εκπαίδευση, η υγεία, η κοινωνική προστασία, η αγροτική ανάπτυξη, η περιβαλλοντική προστασία, ο πολιτισμός, η άμυνα, οι υποδομές και οι λοιποί τομείς πολιτικής. Ενδεικτικά, οι δαπάνες υγείας είναι πολύ υψηλότερες από όσες αναφέρονταν στο δημόσιο διάλογο στο παρελθόν, το είδαμε και πέρσι και πρόπερσι στην εισηγητική έκθεση αυτό, καθώς εκτός από τις δαπάνες του Υπουργείου Υγείας, στις δαπάνες για την υγεία συγκαταλέγονται και το σύνολο των δαπανών των νοσοκομείων του ΕΣΥ, των στρατιωτικών νοσοκομείων και των πανεπιστημιακών νοσοκομείων. Αντίστοιχα, στις δαπάνες για την παιδεία κανείς πρέπει να λάβει υπόψη και τις δαπάνες εκπαίδευσης του προσωπικού των Ενόπλων Δυνάμεων, των ναυτικών, των αστυνομικών, του Πυροσβεστικού Σώματος, της διπλωματικής ακαδημίας, της τουριστικής κατάρτισης και άλλες. Επομένως, δεν πρέπει να εστιάζουμε πλέον στις δαπάνες ενός μόνο Υπουργείου, γιατί δαπάνες για την παιδεία έχουν και τα άλλα Υπουργεία και αντίστοιχα για την υγεία. Αυτή είναι η διεθνής πρακτική και ο τρόπος που πρέπει να συγκρινόμαστε με τις άλλες χώρες.

Αξιότιμοι κύριοι βουλευτές, το Υπουργείου Εθνικής Οικονομίας και Οικονομικών και το Γενικό Λογιστήριο του Κράτους διαμορφώνει ένα νέο, σύγχρονο, ολιστικό περιβάλλον δημοσιονομικής διαχείρισης που στοχεύει στην ενίσχυση της ποιότητας και της διαφάνειας στα δημόσια οικονομικά. Το περιβάλλον αυτό περιλαμβάνει σειρά μεταρρυθμίσεων με άμεση επίδραση σε τεχνικό και πολιτικό επίπεδο, έχοντας στο επίκεντρο την εισαγωγή του προϋπολογισμού επιδόσεων, ενός συστήματος προϋπολογισμού που επιτρέπει την καλύτερη παρακολούθηση και αξιολόγηση του κυβερνητικού έργου και της δημόσιας διοίκησης στη βάση δεικτών μέτρησης του βαθμού επίτευξης στόχων, Key Performance Indicators. Στο νέο αυτό σύστημα αξιοποιούνται υφιστάμενα εργαλεία αποτελεσματικής χρήσης των διαθέσιμων πόρων, όπως είναι οι επισκοπήσεις δαπανών και εσόδων, αλλά και εισάγονται νέα, με κυριότερη καινοτομία φέτος την ενσωμάτωση στον προϋπολογισμό επιδόσεων της περιβαλλοντικής διάστασης, δηλαδή την ενσωμάτωση των κλιματικών και περιβαλλοντικών στόχων, στο πλαίσιο και τις πρακτικές διαχείρισης του προϋπολογισμού και των δημοσίων οικονομικών.

Ο κρατικός προϋπολογισμός, αποτελεί βασικό μοχλό και κινητήρια δύναμη για την επιτυχή υλοποίηση του κυβερνητικού έργου. Η συστημική προσέγγιση στα στοιχεία τεκμηρίωσής του ενισχύει τη δυνατότητα ελέγχου όλων των διαστάσεων της ασκούμενης πολιτικής για την αξιολόγηση και ενδυνάμωση της αποτελεσματικότητας της δημόσιας διοίκησης. Το νέο σύστημα προϋπολογισμού εξυπηρετεί τις ανάγκες πληροφόρησης, όχι μόνο της κυβέρνησης, αλλά και όλων των πολιτικών κομμάτων και κατ’ επέκταση όλης της κοινωνίας. Για πρώτη φορά, διατίθεται τόση πληροφόρηση στο πεδίο της κοινοβουλευτικής συζήτησης για τον προϋπολογισμό και η αξιοποίησή της αποτελεί τη σημαντικότερη πρόκληση. Για να το θέσω αλλιώς, υπάρχουν περισσότερα εργαλεία για να ασκείται κριτική στο κυβερνητικό έργο και να βελτιώνεται και το κυβερνητικό έργο με αυτό τον τρόπο.

Η εν λόγω μεταρρύθμιση έχει υποστηριχθεί από όλες τις κυβερνήσεις, πρέπει να το τονίσω αυτό και τούτο είναι ενδεικτικό της κοινής αναγνώρισης της ανάγκης για ουσιαστική πληροφόρηση.

Αυτή η πολυετής προσπάθεια κατέληξε στην κατάρτιση για πρώτη φορά το 2022 του προϋπολογισμού επιδόσεων, ενός ευμεγέθους τόμου, που συνοδεύει την Εισηγητική Έκθεση του Κρατικού Προϋπολογισμού και ο οποίος τώρα εμπλουτίζεται ουσιαστικά.

Ο προϋπολογισμός επιδόσεων για το οικονομικό έτος 2024 θα κατατεθεί ενώπιον σας, σε λιγότερο από ένα μήνα. Συμπληρωματικά προς το υφιστάμενο σύστημα και την πληροφόρηση για τις πιστώσεις που διατίθενται σε κάθε Υπουργείο, ο προϋπολογισμός επιδόσεων θα περιλαμβάνει πληροφορίες για τους 12 κύριους τομείς πολιτικής, οριζόντιας λειτουργίας του κράτους, άμυνα, ασφάλεια και προστασία των δικαιωμάτων του πολίτη, οικονομική δραστηριότητα και ανάπτυξη, περιβαλλοντική προστασία και χωροταξία, υποδομές, μεταφορές, υγεία, πολιτισμός, θρησκεία, αθλητισμός, εκπαίδευση, κοινωνική προστασία, αγροτική ανάπτυξη και τοπική διακυβέρνηση.

Να πω ότι αυτή η ταξινόμηση, η λεγόμενη COFOG, που χρησιμοποιείται διεθνώς και από την Eurostat και έτσι θα είμαστε σε θέση να συγκρίνουμε τις δικές μας δαπάνες με τις δαπάνες άλλων χωρών.

Κάθε τομέας πολιτικής θα αναλύεται στα προγράμματα που χρηματοδοτούνται από όλα τα Υπουργεία, που δραστηριοποιούνται στον τομέα, αλλά και από κάθε επίπεδο διακυβέρνησης, κεντρική διοίκηση, τοπική αυτοδιοίκηση, ασφαλιστικά ταμεία, λοιπούς φορείς γενικής κυβέρνησης.

Παράλληλα, πέρα της χρηματοδότησης από τον Κρατικό Προϋπολογισμό για κάθε ένα από τα προγράμματα αυτά θα παρουσιαστεί και η διάθεση πόρων από τους λοιπούς φορείς γενικής κυβέρνησης. Αλλά και σε επίπεδο κάθε Υπουργείου, αν μελετήσει κανείς για παράδειγμα τον Προϋπολογισμό του Υπουργείου Υγείας θα έχει την διακριτή αποτύπωση της χρηματοδότησης, για επείγουσα προνοσοκομειακή φροντίδα, πρωτοβάθμια φροντίδα υγείας, νοσοκομειακή περίθαλψη, δημόσια υγεία, ψυχική υγεία και αντιμετώπιση των εξαρτήσεων.

Αξιότιμοι, κύριοι Βουλευτές. Ο προϋπολογισμός επιδόσεων για το 2024 που επεξεργάζεται αυτή την περίοδο το Γενικό Λογιστήριο του Κράτους θα διαρθρώνεται σε περισσότερα από 150 προγράμματα όλων των Υπουργείων. Για κάθε ένα από αυτά θα έχετε πληροφόρηση για το σύνολο της χρηματοδότησης που θα λάβουν από τον Τακτικό Προϋπολογισμό και Προϋπολογισμό Δημοσίων Επενδύσεων διακριτά, για τις εμπλεκόμενες υπηρεσίες και το ανθρώπινο δυναμικό που θα απασχοληθεί για κάθε πρόγραμμα, τόσο την κεντρική διοίκηση όσο και τους εποπτευόμενους φορείς. Για την επιδιωκόμενη στρατηγική, τους επιχειρησιακούς στόχους, τα αναμενόμενα παραγόμενα αποτελέσματα και συγκεκριμένες εκροές, καθώς και για τις ειδικότερες ενέργειες και δραστηριότητες που θα αναλάβουν οι φορείς για την ανταπόκριση στους στόχους τους, με ειδική αναφορά σε δράση επισκόπησης δαπανών και εσόδων, που αναλαμβάνονται στον καθένα τομέα και επιδρούν στην τελική κατανομή και αξιοποίηση των διαθέσιμων πόρων, αλλά και δείκτες αξιολόγησης του βαθμού επίτευξης των στόχων του κάθε προγράμματος.

Οι δείκτες αυτοί ποικίλλουν από καθαρά οικονομικούς δείκτες ως δείκτες δραστηριότητας εκροών και περιβαλλοντικούς, ανάλογα με την ειδική στόχευση κάθε προγράμματος. Ερωτήματα όπως πόσοι απασχολούνται σε κρίσιμους τομείς για την κοινωνία, θα απαντώνται και θα λαμβάνονται υπόψιν στην ψήφιση του Προϋπολογισμού.

Η εισαγωγή του προϋπολογισμού επιδόσεων συνιστά μια πραγματική επανάσταση στη φιλοσοφία της δημοσιονομικής διαχείρισης. Το διακύβευμα ενώπιόν μας είναι η ουσιαστική αξιοποίηση του νέου συστήματος, για τη βέλτιστη ανταπόκρισή μας στις απαιτήσεις της κοινωνίας μέσα από ουσιαστικότερο κοινοβουλευτικό διάλογο και γόνιμη κριτική.

Η αξιοποίηση αυτή της πληροφορίας, στο πλαίσιο της διαδικασίας του Προϋπολογισμού στο Κοινοβούλιο μπορεί να αποτελέσει κινητήριο δύναμη για τη διαρκή βελτίωσή της, ώστε να ανταποκρίνεται ακόμη περισσότερο στις ανάγκες πληροφόρησης των μελών του Κοινοβουλίου και της κοινωνίας και συνεπώς στη βελτίωση της αποτελεσματικότητας της δημόσιας διοίκησης.

Ο Κρατικός Προϋπολογισμός δεν πρέπει να είναι ένα στείρο τεχνοκρατικό κείμενο, εξαντλούμενος σε πληροφόρηση για τη χρηματοδότηση του συστήματος χωρίς εύγλωττη και ξεκάθαρη εικόνα των πολιτικών επιλογών και των συνεπειών του, στο κοινωνικό σύνολο.

Σε αυτά τα πλαίσια, η διασφάλιση ενός βιώσιμου περιβάλλοντος για τις μελλοντικές γενεές είναι υποχρέωση όλων μας και οφείλουμε να αναπτύξουμε τα κατάλληλα εργαλεία προς τούτο.

Από το 2020, το Υπουργείο Οικονομικών εργάζεται για την ενσωμάτωση της περιβαλλοντικής διάστασης, συνεπώς, στον προϋπολογισμό επιδόσεων. Συμπληρωματικά, με τη διενέργεια πράσινων επισκοπήσεων δαπανών στοχευμένων στην ανάληψη δράσεων για τον περιορισμό της δαπάνης σε δραστηριότητες, για παράδειγμα που σχετίζονται με την εξοικονόμηση ενέργειας ή τον περιορισμό της περιβαλλοντικής επιβάρυνσης, εργαζόμαστε για την αποτύπωση και του περιβαλλοντικού αποτυπώματος των χρηματοδοτούμενων από τον Κρατικό Προϋπολογισμό προγραμμάτων.

Συγκεκριμένα για κάθε χρηματοδοτούμενο από τα Υπουργεία πρόγραμμα που εμπίπτει στο πεδίο εφαρμογής της ακολουθούμενης μεθοδολογίας αξιολογείται η θετική, αρνητική, ουδέτερη ή μεικτή συμβολή του ως προς κάθε έναν από τους έξι περιβαλλοντικούς στόχους βιώσιμων δραστηριοτήτων της Ευρωπαϊκής Ένωσης.

Πρώτον, τη μείωση των επιπτώσεων της κλιματικής αλλαγής, δεύτερον, την προσαρμογή στην κλιματική αλλαγή. Τρίτον, τη βιώσιμη χρήση και προστασία των υδάτινων και θαλάσσιων πόρων. Τέταρτον, τη μετάβαση στην κυκλική οικονομία. Πέμπτον, την πρόληψη και έλεγχο της ρύπανσης και έκτον, την προστασία και την αποκατάσταση της βιοποικιλότητας και των οικοσυστημάτων.

Η κλιματική αλλαγή και οι ραγδαία κλιμακούμενες επιπτώσεις της, τις οποίες βιώνουμε σε όλο τον πλανήτη και έπληξαν τη χώρα μας, ιδιαίτερα έντονα το τελευταίο διάστημα, δεν αφήνει κανένα περιθώριο εφησυχασμού. Γιατί δεν νοείται βιώσιμη ανάπτυξη με κριτήριο μόνο την οικονομική επίπτωση, χωρίς τη διασφάλιση ενός βιώσιμου περιβάλλοντος για τους πολίτες των κρατών και η Ελληνική Βουλή όταν εγκρίνει τον ετήσιο Προϋπολογισμό θα πρέπει να γνωρίζει και τις επιπτώσεις των χρηματοδοτούμενων πολιτικών στο περιβάλλον.

Σε στενή συνεργασία με το Υπουργείο Περιβάλλοντος και Ενέργειας εργαζόμαστε για τη διασφάλιση της ευθυγράμμισης της επίτευξης των περιβαλλοντικών στόχων της χώρας, με τη βέλτιστη αξιοποίηση των δυνατοτήτων και προτεραιοτήτων του Κρατικού Προϋπολογισμού. Ο πιλοτικός σχεδιασμός ξεκίνησε από το προηγούμενο έτος και φέτος επεκτάθηκε σε όλα τα Υπουργεία.

Το σχήμα διακυβέρνησης, μεταρρύθμιση και μεθοδολογία που ακολουθείται για την ενσωμάτωση της περιβαλλοντικής διάστασης, φέρνει ήδη τη χώρα μας μεταξύ των πρωτοπόρων χωρών της Ευρωπαϊκής Ένωσης, η οποία πλέον καλείται να παρέχει τεχνογνωσία σε άλλες χώρες για την επιτυχή οργάνωση στην πράσινη μετάβαση του προϋπολογισμού τους.

Αξιότιμε, κύριε Πρόεδρε, κύριοι Βουλευτές. Από τη σημερινή ενημέρωση ευελπιστούμε να καταστεί σαφής η χρησιμότητα του προϋπολογισμού επιδόσεων, ως κύριο εργαλείο ολιστικού ελέγχου και συστημικής βελτίωσης της αποτελεσματικότητας της δημόσιας διοίκησης.

Το Γενικό Λογιστήριο του Κράτους βρίσκεται ήδη στο 3ο έτος παρουσίας του προϋπολογισμού με τη δομή προγραμμάτων. Η παροχή στοιχείων για την υποστήριξη των δημοσιονομικών καταστάσεων ενισχύει την αξιοπιστία της Κυβέρνησης, της χώρας. Ισχυροποιεί το ρόλο του Κοινοβουλίου και των Επιτροπών του, βοηθάει τη δημόσια διοίκηση να αξιολογεί την αποτελεσματικότητα του έργου της, υποστηρίζει ορθότερες πολιτικές επιλογές και στοχευμένες ενέργειες ανακατανομής πόρων, όταν απαιτείται.

Περαιτέρω ενισχύει της διεθνείς αναφορές της χώρας. Η αποτύπωση της λειτουργικής ταξινόμησης του προϋπολογισμού στο δεύτερο βαθμό που βασίστηκε στην ανάπτυξη και την παρεχόμενη πληροφορία των προγραμμάτων του Προϋπολογισμού, έγινε πρώτη φορά κατά το προηγούμενο έτος και θα συνεχιστεί και για το 2024, υποστηρίζοντας την ενδελεχή ανάλυση κρατικής χρηματοδότησης και της χρησιμότητας σε διεθνές επίπεδο.

Οι εκθέσεις του ΟΟΣΑ για το σύστημα Προϋπολογισμού της χώρας, οι συστάσεις που διατυπώθηκαν και η παροχή τεχνικής βοήθειας, αποτέλεσαν ένα σημαντικό εφαλτήριο σημαντικών μεταρρυθμίσεων, όπως αυτή την οποία σας ενημερώνουμε σήμερα.

Η εμπειρία άλλων χωρών σε τέτοιου είδους και εύρους μεταρρυθμίσεις είναι επίσης ιδιαίτερα χρήσιμη για τον εντοπισμό καλών πρακτικών, αλλά και έγκαιρη θωράκιση του συστήματος έναντι κινδύνων. Γι’ αυτό και στη σημερινή συνεδρίαση βρίσκονται μαζί μας διακεκριμένοι προσκεκλημένοι για να μοιραστούν τη διεθνή εμπειρία.

Ευελπιστούμε ότι η σημερινή συζήτηση θα αποτελέσει εφαλτήριο για την ουσιαστική αξιοποίηση του προϋπολογισμού επιδόσεων από το Κοινοβούλιο και από τους φορείς, με στόχο να αυξηθεί η αποτελεσματικότητα του Κράτους προς όφελος των πολιτών.

Ευχαριστώ θερμά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον Υφυπουργό Εθνικής Οικονομίας και Οικονομικών, κ. Πετραλιά.

Τον λόγο έχει η κυρία Παυλίνα Καρασιώτου, Γενική Γραμματέας Δημοσιονομικής Πολιτικής.

**ΠΑΥΛΙΝΑ ΚΑΡΑΣΙΩΤΟΥ (Γενική Γραμματέας Δημοσιονομικής Πολιτικής):** Ευχαριστώ, κύριε Πρόεδρε.

Κύριε Πρόεδρε, αξιότιμοι κυρίες και κύριοι Βουλευτές, αξιότιμα μέλη της Κυβέρνησης και εκλεκτοί προσκεκλημένοι. Είναι για μένα ιδιαίτερη χαρά και τιμή να βρίσκομαι ενώπιόν σας, στην παρουσίαση μιας σημαντικής δημοσιονομικής και γενικότερα οικονομικής μεταρρύθμισης, στο πλαίσιο του απαραίτητου όσο και ουσιαστικού διαλόγου με την εθνική αντιπροσωπεία, για όλα όσα επηρεάζουν ουσιωδώς την πορεία της χώρας και τις ζωές των Ελλήνων πολιτών.

Ο Προϋπολογισμός του ‘24 το Προσχέδιο του οποίου συζητήθηκε την προηγούμενη εβδομάδα στην παρούσα Επιτροπή είναι ο τρίτος που θα κατατεθεί στο Ελληνικό Κοινοβούλιο συνοδευόμενος από αναλυτική έκθεση προϋπολογισμού επιδόσεων.

Ποια η προστιθέμενη αξία του προϋπολογισμού επιδόσεων; Μέσω αυτού παρέχεται στο Κοινοβούλιο και στον κάθε πολίτη αναλυτική πληροφόρηση, τόσο για τις χρηματοδοτούμενες πολιτικές, όσο και για το βαθμό επίτευξης στόχων. Κοινώς, το πόσο αξιοποιούνται οι Πόροι που έχουμε γι’ αυτό που θέλουμε να πετύχουμε.

Στον αναλυτικό τόμο που θα συνοδεύει το Σχέδιο του Προϋπολογισμού, θα αναλύονται διεξοδικά οι δαπάνες του κάθε φορέα, ανά τομέα πολιτικής και πρόγραμμα, οι ανθρώπινοι πόροι που θα απασχοληθούν, οι στρατηγικοί στόχοι μας και οι δομές που έχουμε την ευθύνη της υλοποίησής τους.

Επιπρόσθετα αναφέρονται συγκεκριμένοι δείκτες για την αξιολόγηση του βαθμού επίτευξης των στόχων.

Ο προϋπολογισμός επιδόσεων σηματοδοτεί μια ουσιώδη μετατόπιση ενδιαφέροντος, από τα καθαρά οικονομικά δεδομένα, δηλαδή τους πόρους που διατίθενται για κάθε τομέα πολιτικής, στα αποτελέσματα που επιτυγχάνονται μέσα από την αξιοποίηση και τη βέλτιστη κατανομή αυτών.

Δημιουργείται μια στενή σχέση μεταξύ του ποσοτικού και οικονομικού στοιχείου με το αποτέλεσμα που επιτυγχάνεται. Το συγκεκριμένο σύστημα δημοσιονομικής διαχείρισης ακολουθείται από τις περισσότερες χώρες του ΟΟΣΑ, υπάρχουν μάλιστα περιπτώσεις χωρών όπως για παράδειγμα η Γαλλία, που η συγκεκριμένη μεταρρύθμιση ξεκίνησε ως αίτημα της νομοθετικής προς την εκτελεστική εξουσία και αυτό γιατί στις κύριες στοχεύσεις του συγκεκριμένου συστήματος προϋπολογισμού, περιλαμβάνεται και η ενίσχυση του ρόλου και της δυναμικής του Κοινοβουλίου στο πλαίσιο της διαδικασίας Προϋπολογισμού.

 Η ετήσια αυτή έκθεση αποτελεί πηγή ενίσχυσης της δημοκρατίας, αφού στοχεύει όχι μόνο στην παροχή δεδομένων, αλλά και στην εν γένει καλλιέργεια της διαφάνειας και της λογοδοσίας του κράτους προς το Κοινοβούλιο και τον πολίτη. Την ίδια στιγμή ενδυναμώνεται και η ίδια η δημόσια διοίκηση, αφού της προσφέρονται σημαντικά υποστηρικτικά εργαλεία για την ορθότερη επιλογή της κατεύθυνσης διάθεσης των περιορισμένων δημόσιων πόρων.

Σε αυτό το σημείο θα ήθελα να υπογραμμίσω ότι ο προϋπολογισμός επιδόσεων αναπτύσσεται στη χώρα μας σε μια περίοδο, κατά την οποία έχει διαμορφωθεί ένα σταθερό δομικά περιβάλλον δημοσιονομικής διαχείρισης που περιλαμβάνει ένα πλέγμα εργαλείων, όπως ο μεσοπρόθεσμος προγραμματισμός, η παρακολούθηση των υποχρεώσεων της Γενικής Κυβέρνησης έναντι τρίτων, η παραγωγή τακτικών δημοσιονομικών αναφορών, η ύπαρξη ισχυρών γενικών διευθύνσεων οικονομικών υπηρεσιών στους επιμέρους φορείς και η διενέργεια τακτικών επισκοπήσεων δαπανών και εσόδων σε συνεργασία με τα υπόλοιπα υπουργεία.

Βρισκόμαστε στην αρχή μιας νέας κουλτούρας άσκησης δημοσιονομικής πολιτικής. Από τη μία έχουμε λογοδοσία των διαχειριστών δημοσίων πόρων και από την άλλη έχουμε τη μέτρηση αποτελεσμάτων και την αξιολόγηση των επιδόσεων, αυτά τα δύο ως δύο αλληλένδετα στάδια. Έτσι επιτυγχάνουμε την αποτελεσματική κατανομή και ανακατανομή των πόρων, προκειμένου να ικανοποιούνται στο μεγαλύτερο βαθμό οι ανάγκες του κοινωνικού συνόλου. Σε όλη αυτή την προσπάθεια υπάρχει και ένα υπερεθνικό στοιχείο, η νέα πληροφόρηση που παρέχεται υποστηρίζει και ενισχύει τη διεθνή εικόνα της χώρας μας, καθώς ο προϋπολογισμός επιδόσεων συσχετίζεται και με την παραγωγή αναφορών λειτουργικής ταξινόμησης, σύμφωνα με διεθνή πρότυπα και μας δίνει την ευκαιρία της σύγκρισης με άλλες χώρες σε καίριους τομείς πολιτικής, όπως η εκπαίδευση, η υγεία, η κοινωνική προστασία, η άμυνα, η οικονομική ανάπτυξη, η περιβαλλοντική προστασία.

Κλείνοντας, θα ήθελα να αναδείξω επιγραμματικά και τη μεγαλύτερη εικόνα υπογραμμίζοντας τη μεταρρυθμιστική μας στόχευση. Τα τελευταία χρόνια το Γενικό Λογιστήριο του Κράτους, εργάζεται εντατικά για την πλήρη μετάβαση στο νέο σύστημα προϋπολογισμού, ώστε και η ψήφιση αλλά και η εκτέλεσή του να γίνονται όχι μόνο ως προς τις κατηγορίες δαπανών, αλλά και ως προς τις χρηματοδοτούμενες πολιτικές. Στο πλαίσιο αυτό εντάσσονται οι θέσεις σε λειτουργία του σχετικού πληροφοριακού συστήματος χρηματοδοτούμενου από πόρους του Ταμείου Ανάκαμψης και Ανθεκτικότητας, οι δράσεις εκπαίδευσης και ενημέρωσης του προσωπικού και η εντατικοποίηση των απαιτούμενων ενεργειών, τόσο από το Υπουργείο Εθνικής Οικονομίας και Οικονομικών, όσο και από τους λοιπούς φορείς.

Τέλος, κρίσιμο ορόσημο είναι και η αλλαγή του θεσμικού πλαισίου δημοσιονομικής διαχείρισης. Αξίζει να σημειωθεί ότι για την εισαγωγή του συστήματος αυτού στη χώρα μας λήφθηκε τεχνική βοήθεια από τον ΟΟΣΑ, ώστε να αξιοποιηθούν οι διεθνείς καλές πρακτικές και να διαμορφώσουμε το κατάλληλο για τη χώρα σύστημα. Η εμπειρία αυτή είναι πολύτιμη και σε αυτό το πλαίσιο έχουμε την τιμή να φιλοξενούμε τους σημερινούς προσκεκλημένους και να ενημερώνουμε και εσάς και τους Έλληνες πολίτες. Σας ευχαριστώ πολύ.

**ΑΠΟΣΤΟΛΟΣ ΒΕΡΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Blondal.

**JON BLONDAL (Επικεφαλής Μονάδας Δημοσίου Μάνατζμεντ και Προϋπολογισμού του ΟΟΣΑ):** Κύριε Πρόεδρε, κύριε Υφυπουργέ, κυρία Γενική Γραμματέα, μέλη του Ελληνικού Κοινοβουλίου, είναι πολύ μεγάλη τιμή για εμάς που βρισκόμαστε σε αυτό το κτίριο και σας ευχαριστούμε πάρα πολύ που μας προσκαλέσατε.

Η συνάδελφος, η Alfrun Tryggvadottir, είναι επικεφαλής για τη συνεργασία με την Ελλάδα σε αυτά τα θέματα του προϋπολογισμού επιδόσεων και θα κάνει την κυρίως παρουσίαση από πλευράς του ΟΟΣΑ, αλλά να πω εγώ δύο λόγια εκ των προτέρων.

Ο ΟΟΣΑ και το Υπουργείο Οικονομικών στην Ελλάδα, έχουν μακρά ιστορία συνεργασίας και είμαστε πολύ υπερήφανοι που βρισκόμαστε στην Ελλάδα σε αυτή τη διαδρομή της μεταρρύθμισης, για να επισημάνουμε και να αναδείξουμε τα όσα έχουν επιτευχθεί στην Ελλάδα, γιατί αν σκεφτείτε από πού ξεκινήσαμε και πού βρισκόμαστε σήμερα είναι πραγματικά πάρα πολύ εντυπωσιακή η διαδρομή. Το γεγονός ότι έχει διατηρηθεί αυτός ο ρυθμός στην υλοποίηση των μεταρρυθμίσεων, αλλά και στην εισαγωγή νέων μεταρρυθμίσεων είναι κάτι το οποίο θα πρέπει να μας κάνει να σκεφτούμε για το πώς πραγματικά τα πράγματα έχουν αλλάξει εδώ στην Ελλάδα.

Αναφέρατε στην παρουσίασή σας τη διεθνή φήμη της Ελλάδας και απλώς εδώ εγώ να επισημάνω ότι σε διάφορες διεθνείς συνεδριάσεις και διασκέψεις είναι πολύ ωραίο που βλέπουμε την Ελλάδα να παρουσιάζει τις μεταρρυθμίσεις της, γιατί άλλες χώρες πραγματικά θέλουν να μάθουν πώς η Ελλάδα μπόρεσε να υλοποιήσει αυτές τις μεταρρυθμίσεις, τις οποίες εφήρμοσε κατά την περίοδο αυτή. Το επίκεντρο αυτής της συνεδρίασης σήμερα είναι ο προϋπολογισμός επιδόσεων και όπως εξηγήθηκε βασικά οι προϋπολογισμοί συνήθως βασίζονται στις εισροές, δηλαδή πόσα χρήματα δαπανώνται για ορισμένα πράγματα, που είναι ένας πολύ εύκολος τρόπος μέτρησης με διάφορους τρόπους. Είναι εύκολο να μετρήσεις τα χρηματικά ποσά και να έχεις αυτό ως κριτήριο, όμως ένας πολύ πιο ουσιαστικός δείκτης είναι να αναρωτηθείς τι επετεύχθη με αυτά τα χρήματα, δηλαδή ποια ήταν η απόδοση, ποιες είναι οι επιδόσεις, ποια ήταν τα αποτελέσματα.

Η Ελλάδα είναι σε ένα αρχικό στάδιο ακόμα της υλοποίησης αυτής της μεταρρύθμισης, ο προϋπολογισμός επιδόσεων όμως μπορεί να κατευθυνθεί προς δύο κατευθύνσεις και έχουμε και τα δύο παραδείγματα σε χώρες του ΟΟΣΑ. Μπορεί να γίνει απλώς μια τεχνική άσκηση, δηλαδή ως προσάρτημα στον Προϋπολογισμό ή μπορεί να εξυψωθεί σε μία συζήτηση πολιτικής με βάση τις επιδόσεις, τα αποτελέσματα, την απόδοση, τι επετεύχθη με αυτά τα χρήματα. Τώρα, ποιο δρόμο θα ακολουθήσουμε με αυτή τη μεταρρύθμιση στην Ελλάδα, αυτό εξαρτάται θεμελιωδώς από το Κοινοβούλιο. Εάν η Βουλή αρχίσει να θέτει ερωτήσεις, με βάση την επίτευξη, δηλαδή τι επετεύχθη με αυτά τα χρήματα και όχι απλώς πόσα χρήματα δαπανήθηκαν, αυτό θα αλλάξει όλη τη φύση της κοινοβουλευτικής συζήτησης. Αν ενδιαφερθεί δηλαδή η Βουλή για τον προϋπολογισμό επιδόσεων, τότε όλη η δημόσια διοίκηση θα διαμορφώσει ένα νέο πλαίσιο σκεπτικού και φιλοσοφίας με εστίαση στα αποτελέσματα, στις επιδόσεις. Για να επιτύχει λοιπόν αυτή η μεταρρύθμιση, το πλήρες δυναμικό της, το Κοινοβούλιο έχει θεμελιώδη ρόλο και γι’ αυτό είναι τόσο σημαντικό που λαμβάνει χώρα σήμερα αυτή η συνεδρίαση μέσα στη Βουλή. Σας ευχαριστώ.

**ΑΠΟΣΤΟΛΟΣ ΒΕΡΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Tryggvadottir.

A**LFRUN TRIGGVADOTTIR ( Εμπειρογνώμονας του ΟΟΣΑ):**

Καλή σας ημέρα, χαίρομαι ιδιαιτέρως που βρίσκομαι εδώ. Ονομάζομαι Alfrun Triggvadottir και συνεργάστηκα στενά με την Ελλάδα τα τελευταία χρόνια για να ενισχύσω τον αντίκτυπο των διαφόρων μεταρρυθμίσεων της τελευταίας δεκαετίας. Σε αυτή τη σχετικά σύντομη εισήγηση, θα σας παρουσιάσω το πλαίσιο της συνεργασίας μεταξύ ΟΟΣΑ και Ελλάδας, πριν προχωρήσω όμως, θα ήθελα να θίξω το σημερινό μας θέμα.

Προϋπολογισμός επιδόσεων, γιατί εφαρμόζεται σε τόσες χώρες και ποιες είναι οι βασικές προκλήσεις που έχουν να αντιμετωπίσουν οι χώρες, όταν εφαρμόζουν προϋπολογισμό επιδόσεων; Ο προϋπολογισμός επιδόσεων είναι μία πολύ διαδεδομένη πρακτική στις χώρες του ΟΟΣΑ με τον έναν ή τον άλλο τρόπο, βέβαια η πρακτική διαφέρει από χώρα σε χώρα.

Ο προϋπολογισμός επιδόσεων είναι η συστηματική χρήση πληροφοριών περί των επιδόσεων για την τεκμηρίωση αποφάσεων και συζητήσεων για τον Προϋπολογισμό και αν ο προϋπολογισμός επιδόσεων γίνεται σωστά δίνει στους λήπτες αποφάσεων περισσότερες πληροφορίες για να λαμβάνουν καλύτερες αποφάσεις και να γίνονται και οι σωστές συζητήσεις για τον Προϋπολογισμό. Είναι, λοιπόν, ένα πολύ σημαντικό εργαλείο να το έχει κάνεις, εάν το έχει φτιάξει και το εφαρμόζει σωστά. Υπάρχουν πολλά πλεονεκτήματα και πρέπει να γνωρίζουμε ότι όλες οι χώρες που εφαρμόζουν το σύστημα αυτό εξακολουθούν να το χρησιμοποιούν ακόμα. Δηλαδή, χρειάστηκε χρόνο για να επέλθει η μεταβολή, αλλά καμία χώρα δεν επανήλθε στο αρχικό της σύστημα.

Κάποια από τα βασικά πλεονεκτήματα, είναι η αύξηση της διαφάνειας στη διαδικασία κατάρτισης και εφαρμογής του Προϋπολογισμού, αλλά και η αυξημένη λογοδοσία, ευθύνη.

Θεωρώ, ότι η ευθύνη και η λογοδοσία είναι μία από τις βασικές έννοιες που θα συζητήσουμε σήμερα.

Δεν εστιαζόμαστε, πλέον, στις εισροές, δηλαδή, μια συζήτηση που την ξέρουμε όλοι Τι κονδύλια θα πάρω φέτος, απλώς μετρήσιμα αποτελέσματα. Δηλαδή, τι μπορεί να επιτευχθεί με αυτό το ποσό που έχει κάποιος στα χέρια του ή θα λάβει. Αυτό είναι πάρα πολύ σημαντικό για τον Προϋπολογισμό Επιδόσεων.

Ο Προϋπολογισμός Επιδόσεων δεν είναι κάτι απλό. Υπάρχουν αρκετές προκλήσεις για τις χώρες που θέλουν να εφαρμόσουν το σύστημα αυτό και θεωρώ ότι το πρώτο που βλέπετε, οι πρώτες δύο λέξεις, είναι η αλλαγή κουλτούρας και αυτή είναι η μεγαλύτερη πρόκληση για τις περισσότερες χώρες, δηλαδή, να μην ακολουθείς πλέον έναν λογαριασμό κονδυλίων. Αυτό σημαίνει, βέβαια, ότι χρειάζεται χρόνος για την αλλαγή. Αλλάζει η νοοτροπία, δεν συμβαίνει εν μια νυκτί.

Η λογοδοσία είναι κάτι το οποίο ανέφερα και προηγουμένως. Αυτό είναι πάρα πολύ σημαντικό να έχεις καλά ποιοτικά στοιχεία τα οποία θα είναι αξιόπιστα και θα μπορούν να χρησιμοποιηθούν για να λογοδοτήσουν όσοι μετά θα παρουσιάσουν το έργο. Αυτό είναι σημαντικό.

Μία άλλη κοινή πρόκληση σε πολλές χώρες είναι η υπερπληθώρα πληροφορίας. Δηλαδή, οι χώρες δίνουν πάρα πολλά στοιχεία και πληροφορίες για τις επιδόσεις στο πλαίσιο του Προϋπολογισμού, όμως εδώ έχει σημασία να παρουσιάζουμε μόνο αυτό που είναι κρίσιμο για τους λήπτες αποφάσεων σε σχέση με τον Προϋπολογισμό και μετά τα Υπουργεία Πολιτικής και οι άλλοι φορείς μπορεί να χρησιμοποιήσουν λεπτομερέστερα τις πληροφορίες για τους δικούς τους εσωτερικούς σκοπούς. Βεβαίως, μία Επιτροπή που ασχολείται με τα οικονομικά θέλει να έχει καλά στοιχεία και να έχει και περισσότερες λεπτομέρειες τις οποίες μετά θα στείλει σε Υποεπιτροπές οι οποίες θα ασχολούνται με διαφορετικά υποπεδία.

 Τώρα, σχετικά με τη διοικητική ικανότητα πρέπει να υπάρξει ενημέρωση, καινούργιες δεξιότητες σε όλη τη Δημόσια Διοίκηση και τέλος συστήματα πληροφορικής. Οι νέοι τρόποι για την κατάρτιση του Προϋπολογισμού θα πρέπει να αντικατοπτρίζονται στο σύστημα πληροφορικής, όμως το σημαντικό είναι ότι πρώτα πρέπει να ρίξεις το θεμέλιο και μετά να σκεφτείς πώς αυτό θα πρέπει να αντικατοπτρίζεται σε ένα σύστημα πληροφορικής.

 Σε πολλές χώρες, βλέπουμε ότι πολύ γρήγορα αλλάζουν το σύστημα πληροφορικής, αλλά πρώτα πρέπει να εφαρμόσεις τις μεταρρυθμίσεις και μετά να δεις πώς οι μεταρρυθμίσεις αυτές θα μπορούν να αντικατοπτριστούν σωστά σε ένα σύστημα πληροφορικής.

Βεβαίως, όπως γνωρίζετε μετά την οικονομική κρίση του 2008 η Ελλάδα έδειξε εξαιρετική δέσμευση στη δημοσιονομική πειθαρχία και έκανε σημαντικές προσπάθειες για τη βελτίωση των δημοσιονομικών πρακτικών. Για παράδειγμα, υπήρχε ο καινούργιος νόμος για το δημόσιο λογιστικό, η εισαγωγή των διαφορετικών τρόπων επισκόπησης των δαπανών, η εισαγωγή ενός καινούργιου τρόπου ταξινόμησης στον Προϋπολογισμό βάσει προγράμματος και μετά είχαμε τη σταδιακή εφαρμογή του Προϋπολογισμού Επενδύσεων και του Πράσινου Προϋπολογισμού. Όλα αυτά, βέβαια, βελτίωσαν τη διαφάνεια και την ευθύνη όλων των φορέων που εμπλέκονται στον Προϋπολογισμό.

 Υπήρξε, λοιπόν, μακρά συνεργασία μεταξύ Ελλάδας και ΟΟΣΑ η οποία ξεκίνησε το 2019 με την επισκόπηση του Προϋπολογισμού της Ελλάδας από τον ΟΟΣΑ, όπου θεωρήσαμε ότι ετέθησαν οι βάσεις, αλλά τώρα θα πρέπει να ενισχύσουμε τον αντίκτυπο των μεταρρυθμίσεων που εφαρμόστηκαν και αυτό ήταν και το επίκεντρο της συνέχισης της συνεργασίας μας. Το 2020 - 2022 είχαμε την τεχνική βοήθεια από τον ΟΟΣΑ για τη βελτίωση της στρατηγικής της επισκόπησης δαπανών, βελτίωση του Προϋπολογισμού, του πλαισίου του γενικότερου, επίσης εργαστήρια σε Υπουργεία και υποστήριξη και του Πράσινου. Προϋπολογισμού.

 Από το 2022 ακολουθήσαμε ένα βήμα περαιτέρω, συνεχίστηκε η τεχνική βοήθεια, έγινε μία επισκόπηση του Προϋπολογισμού Επιδόσεων του 2023. Επίσης, οργανώθηκαν εργαστήρια στα Υπουργεία Πολιτικής, στηρίξαμε την πιλοτική προσπάθεια για τον Πράσινο Προϋπολογισμό και επίσης ενισχύσαμε και βελτιώσαμε τη συμμετοχή του Κοινοβουλίου.

 Ήταν μεγάλη η χαρά μας από τη συνεργασία αυτή με την Ελλάδα, γιατί υπάρχει μεγάλη δέσμευση και αφοσίωση στις μεταρρυθμίσεις.

 Σας ευχαριστώ πάρα πολύ που μου δώσατε τη δυνατότητα να απευθυνθώ σε εσάς σήμερα.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο τώρα έχει ο κύριος Ed Balls για 30 λεπτά.

**ED BALLS (Καθηγητής Πολιτικής Οικονομίας στο King’s College του Λονδίνου, πρώην μέλος του Κοινοβουλίου στο Ηνωμένο Βασίλειο και Υπουργός για τα παιδιά, τα σχολεία και τις οικογένειες):** Ευχαριστώ πάρα πολύ.

Ευχαριστώ τον Υφυπουργό Οικονομικών, τη Γενική Γραμματέα και όλα τα μέλη της Βουλής που με καλέσατε να έρθω εδώ για να σας μιλήσω για την εμπειρία του Ηνωμένου Βασιλείου σε σχέση με τον Προϋπολογισμό Επιδόσεων.

Να σας πω ότι στην κυβέρνησή μας ήμουν δέκα χρόνια εκλεγμένο μέλος στη Βουλή της Κοινοπολιτείας και τη Βουλή των Αντιπροσώπων.

Είναι η πρώτη φορά που βρίσκομαι στην Ελληνική Βουλή και όταν μπαίνεις στο κτίριο της Βουλής, όταν μπαίνω σε ένα κτίριο Βουλής αισθάνομαι πάντοτε την μεγαλοπρέπεια και τη μονιμότητα του κτιρίου, της σκάλας. Όταν και εγώ ίδιος ήμουν Βουλευτής πάντοτε θαύμαζα τη μονιμότητα του κτιρίου σε σύγκριση με τη μη μονιμότητα, την προσωρινότητα και την αβεβαιότητα της εκλογής των Βουλευτών, γιατί ποτέ δεν ξέρει κανείς για πόσο καιρό θα του επιτρέπεται να μπαίνει σε αυτό το κτίριο, ως μέλος. Ο θεσμός, όμως, και η παράδοση δεν αλλάζουν. Η αλλαγή έγκειται απλώς στα μέλη που εκλέγονται προσωρινά για μία περίοδο και βρίσκεστε εδώ, γιατί ο λαός σας έφερε εδώ για να μπορέσετε να υλοποιήσετε κάποιες αλλαγές.

Σήμερα, εγώ, λοιπόν, δεν μιλώ στο κτίριο, μιλώ στους ανθρώπους που επιθυμούν να αλλάξουν τον τρόπο με τον οποίο λειτουργεί η Δημόσια Διοίκηση και πρέπει να πω ότι στο Ηνωμένο Βασίλειο ποτέ δεν βρέθηκα σε Συνέλευση που να έχουμε τόσο πολύ κόσμο 10 η ώρα το πρωί. Αν ήμασταν στην Αγγλία δεν θα ήταν σχεδόν κανένας εδώ 10 η ώρα το πρωί και είστε εσείς τόσοι άνθρωποι εδώ που ήρθατε να παρακολουθήσετε αυτή την ενημέρωση.

 Επίσης, κάτι που δεν το είπε ο Υφυπουργός, αλλά να σας πω ότι το 2015 έχασα την έδρα μου στη Βουλή και από τότε έχω κάνει διάφορα άλλα πράγματα. Ένα από αυτά που κάνω τώρα είναι ότι κάνω παρουσιάσεις, διαλέξεις στην τηλεόραση σε μια εκπομπή που λέγεται «Goodmorning Britain». Είναι μια πρωινή εκπομπή στην ITV και κατά την τελευταία διετία κάναμε δύο συνεντεύξεις με τον Έλληνα Πρωθυπουργό τον κύριο Μητσοτάκη σε αυτή την εκπομπή. Κανένας άλλος ευρωπαίος ηγέτης δεν έχει κάνει με εμάς συνεντεύξεις, ούτε μια φορά, ενώ ο Έλληνας Πρωθυπουργός μέσα σε μια διετία έχει δώσει συνέντευξη στην εκπομπή μας δύο φορές.

Αυτό δεν το λέω με κομματικό τρόπο, αλλά θέλω να πω ότι τελικά η πολιτική στην τηλεόραση κατευθύνεται από αυτό που λένε οι θεατές ή οι ψηφοφόροι. Όταν ήρθε την πρώτη φορά όλοι οι θεατές μας είπαν: «καταπληκτικός, μήπως μπορείτε να τον ξαναφέρετε;»

 Ξαναήρθε, λοιπόν, για δεύτερη φορά και πραγματικά ανυπομονώ για τρίτη φορά να συζητήσω μαζί του τον Προϋπολογισμό Επιδόσεων και να σας πω γιατί τον αναφέρω τον Πρωθυπουργό, είναι πολύ σημαντικό.

Είναι εύκολο να σκεφτούμε ότι αυτό που συζητάμε σήμερα είναι ένα θέμα, ένα πράγμα, για τους καθηγητές, τους δημοσίους υπαλλήλους, τους τεχνοκράτες, είναι κάτι που τους ενθουσιάζει, αλλά το πιο σημαντικό που θέλω να σας πω σήμερα από τη δική μας εμπειρία είναι, ότι ο Προϋπολογισμός Επιδόσεων λειτουργεί μόνο, εάν τον καθοδηγήσει πολιτικά και αναλάβει την ιδιοκτησία του ο Πρωθυπουργός, οι Υπουργοί Οικονομικών και οι άλλοι αρμόδιοι Υπουργοί. Αν το δουν, δηλαδή, ως κάτι ουσιώδες στο κυβερνητικό τους έργο και εάν η Βουλή επίσης το δει αυτό ως έναν ζωτικό και καίριο τρόπο για να προκαλέσει την κυβέρνηση με έναν υποστηρικτικό τρόπο για να βελτιωθεί ή με όρους αντιπολίτευσης να κάνει την κυβέρνηση να αλλάξει πολιτικές που δεν λειτουργούν.

Αν δείτε, δηλαδή, τον Προϋπολογισμό Επιδόσεων ως έναν τρόπο να αναπτύξετε μία διαρκή εμπιστοσύνη με το κοινό ή να προκαλέσετε την κυβέρνηση να τα πάει καλύτερα, είναι πολύ αποτελεσματικός ο Προϋπολογισμός Επιδόσεων. Αν, όμως, αντ' αυτού παραμείνει σε κλεισμένες ή παραμείνει στην θεωρία, δεν θα έχει αυτό το αποτέλεσμα.

 Στην αντιπολίτευση με τον κ. Μπράουν, όταν ήμουν στο Υπουργείο Οικονομικών, ήμασταν η πρώτη χώρα στον κόσμο που εισήγαγε τον Προϋπολογισμό Επιδόσεων και στην αρχή δεν το κάναμε καθόλου καλά για λόγους που θα σας εξηγήσω. Μετά ήμουν Οικονομικός Σύμβουλος στο Υπουργείο Οικονομικών για 6 - 7 χρόνια.

 Στη συνέχεια έγινα Υπουργός στο Υπουργικό Συμβούλιο, υπεύθυνος για τις πολιτικές για τα παιδιά και τα σχολεία, δηλαδή, είχα δει όμως πώς είναι η κατάσταση από την άλλη πλευρά της διαμόρφωσης των πολιτικών εκτός του Υπουργείου Οικονομικών ως σύμβουλος αλλά είχα δει και πόσα είναι να είσαι μέλος της Βουλής στην αντιπολίτευση και να βλέπεις την κυβέρνηση να λειτουργεί. Άρα μπορώ να σας πω κάποιες σκέψεις πάνω σε αυτά.

 Πολύ, πολύ σύντομα. Εν μέρει ο λόγος που ξεκινήσαμε με τον Προϋπολογισμό Επιδόσεων είναι γιατί ως Εργατικό Κόμμα στην αντιπολίτευση, ήμασταν 18 χρόνια στην αντιπολίτευση, είχαμε μία φήμη από την ιστορία ότι δεν λειτουργούμε καλά την οικονομία, ότι δεν γίνεται με σύνεση η δαπάνη και όλη αυτή η προσέγγιση μέχρι το 1997 ήταν για να θεσπιστεί ένα μεσοπρόθεσμο πλαίσιο και κάποιοι δημοσιονομικοί κανόνες, οι οποίοι θα κρίνονταν μεσοπρόθεσμα και να υπάρξει μία ολοκληρωμένη προσέγγιση στο σχεδιασμό των δημοσίων δαπανών. Από ετήσιους προϋπολογισμούς πήγαμε σε τριετής προϋπολογισμούς έτσι ώστε να μπορούν τα κοινοβούλια να κρατούν τα χρήματα που δεν είχαν δαπανήσει στο τέλος του έτους και να τα μεταφέρουν και στο δεύτερο και στο τρίτο έτος και θεσπίσαμε τον Προϋπολογισμό Επιδόσεων, επίσης, όπως σας είπα.

 Θα παραλείψω κάποιες από τις διαφάνειες μου γιατί θέλω να εστιάσω στα πιο σημαντικά. Έγιναν μεγάλες αλλαγές, λοιπόν, από το παρελθόν και τι διδάγματα αντλήσαμε. Το πρώτο δίδαγμα που θέλω να αναφέρω είναι το εξής. Ο Προϋπολογισμός Επιδόσεων, δεν λειτουργεί αν βρίσκεστε σε κατάσταση κρίσης όπου, δηλαδή, προσπαθείτε να εδραιώσετε, να επανεδραιώσετε την αξιοπιστία και εστιάζετε σε ενέργειες του σήμερα που θα έχουν άμεσα αποτελέσματα είναι πολύ δύσκολο, δηλαδή, όταν βρίσκεστε εν μέσω οικονομικής κρίσης. Λειτουργεί μόνο, εάν βλέπετε μία οικονομική πολιτική στρατηγική σε μεσοπρόθεσμο πλαίσιο. Είναι η μεσοπρόθεσμη προσέγγιση των δημοσίων οικονομικών, δηλαδή, τι θέλουμε να επιτύχουμε την επόμενη πενταετία για τον λαό μας, για τον πληθυσμό μας και πώς μπορούμε να εξασφαλίσουμε ότι η κυβέρνηση θα μπορέσει να εκπληρώσει αυτούς τους μεσοπρόθεσμους στόχους και θα είναι υπόλογη για αυτούς τους στόχους.

 Όταν μιλάμε για επισκόπηση δαπανών, τώρα, δεν μιλούμε για επιμέρους εστίαση σε συγκεκριμένα ζητήματα στη Βουλή, δεν μιλάμε για το εν τω βάθη ανάλυση ενός στοιχείου. Αυτό το κάνουμε κάθε δύο χρόνια ως επισκόπηση όλων των δημοσίων δαπανών που γίνονται και με τις οποίες θα ασχοληθούμε την επόμενη τριετία. Η επισκόπηση δαπανών οδηγεί σε μεγάλη πολιτική διαπραγμάτευση τους τελευταίους μήνες και αυτή η πολιτική διαπραγμάτευση αφορά δύο διαφορετικά πράγματα. Πρώτον, ποιος θα πάρει τα χρήματα, πόσα θα δαπανηθούν, ας πούμε, για την Άμυνα, την Υγεία, την Παιδεία, την καταπολέμηση της εγκληματικότητας αλλά επίσης τι υποσχόμαστε ότι θα κάνουμε με τα χρήματα. Και η επιλογή για το πώς θα κατανεμηθεί ο προϋπολογισμός από πολιτικής άποψης, είναι μία επιλογή τόσο για το ποιος θα πάρει τους πόρους αλλά και για το ποιους στόχους θα αναλάβει, τι αποτελέσματα θα υποσχεθεί.

 Και η αλήθεια είναι ότι καθώς βελτιωθήκαμε σε αυτό αν δούμε, δηλαδή, μια ολοκληρωμένη προσέγγιση της Επισκόπησης Δαπανών, αν δεν μπορείς να δεσμευτείς ότι θα παραδώσεις τα αποτελέσματα δεν παίρνεις τους ίδιους πόρους. Πρέπει να είσαι αξιόπιστος να δείξεις ένα πλάνο, ένα σχέδιο, οι πόροι δηλαδή δίδονται σε αυτούς που έχουν το πιο αξιόπιστο πλάνο. Υπάρχουν κάποια πράγματα που πρέπει να γίνουν ως προς αυτό αλλά λειτουργεί μόνο εάν είναι πολιτική η καθοδήγηση της προσέγγισης και αν είναι περιεκτική και ολοκληρωμένη και στην τελική διαπραγμάτευση θα ακολουθήσουν τα χρήματα όποιου δεσμεύεται ότι θα παραδώσει αποτελέσματα, δηλαδή ότι θα έχει καλές επιδόσεις.

 Και ουσιαστικά αυτή η πολιτική σε εμάς ξεκίνησε το 1997, όπου κάναμε μια δέσμευση, ένα μανιφέστο, μία δήλωση με επιμέρους δεσμεύσεις, ας πούμε, ότι θα έχουμε επιπλέον 100.000 ασθενείς που θα λάβουν φροντίδα. Οι στόχοι αυτοί δεν προήλθαν από την αποστολή του ΟΟΣΑ ήταν οι στόχοι για να εδραιώσουμε την εμπιστοσύνη με το κοινό, να δεσμευτούμε ότι θα κάνουμε κάποια πράγματα για να μπορούν να μας κρίνουν για την παράδοση των αποτελεσμάτων.

 Στη δική μας περίπτωση, λοιπόν, ο Προϋπολογισμός Επιδόσεων ξεκίνησε από την πολιτική δέσμευση για την υλοποίηση των στόχων αλλά σκεφτήκαμε και τον μηχανισμό, την αρχιτεκτονική της διαδικασίας του προϋπολογισμού, έτσι ώστε, όχι μόνο να επιτύχουμε τους επιμέρους στόχους που αναφέρθηκαν στο μανιφέστο, αλλά ευρύτερα για να μπορούμε να οδηγούμε και να κρίνουμε την κυβέρνηση.

 Επιλογή των στόχων, λοιπόν. Χρειάζεται χρόνος για να γίνει κανείς καλός σε αυτό, γιατί αν παραπέμπει στις λεπτομέρειες, αν θέσει υπερβολικά πολλούς στόχους και αν περιμένει κανείς ότι η κουλτούρα θα τα αλλάξει αμέσως ή αν πεις στους ανθρώπους τι να κάνουν, δεν λειτουργεί. Αυτό είναι λίγο περίπλοκο το σχήμα αλλά να σας το εξηγήσω.

 Η πρώτη Επισκόπηση Δαπανών που κάναμε το 1998. Η αλήθεια είναι ότι τελικά απλώς διαπιστώσαμε ότι χρειαζόμαστε καθολικούς στόχους επιδόσεων. Δεν έγινε όμως διάλογος με τα αρμόδια υπουργεία. Ήρθε το Υπουργείο Οικονομικών με μία λίστα, ανακοίνωσε ο Υπουργός Οικονομικών αφού ολοκληρώθηκε η επισκόπηση δαπανών, είχαμε 300 στόχους, οι περισσότεροι στόχοι μετρούσαν τις εισροές, δηλαδή, πόσο νοσηλευτικό προσωπικό θα είχαμε, όχι πόσες χειρουργικές επεμβάσεις θα πραγματοποιούνταν. Και ήταν, για να είμαι ειλικρινής, σχεδόν άχρηστη αυτή η επισκόπηση αλλά ήταν μια αρχή, μια αφετηρία και μάθαμε πάρα πολλά πράγματα από το γεγονός ότι την κάναμε λάθος την πρώτη φορά. Και δύο χρόνια μετά, θέσαμε τους μίσους στόχους, καταφέραμε να τους αλλάξουμε τους περισσότερους στόχους, δηλαδή, αντί να μετράμε τις εισροές να μετράμε τις εκροές, τον αριθμό των ανθρώπων και σε διαπραγμάτευση με τις διάφορες υπηρεσίες είδαμε ποιους στόχους μπορούσαν να αναλάβουν, τι δεσμεύσεις.

 Και πάλι, βέβαια, κατευθυνόταν από τα διαθέσιμα οικονομικά αυτή η Επισκόπηση Δαπανών του 2000, αλλά σίγουρα υπήρξε ένας διάλογος. Μετά, το 2002, το 2004 στην Επισκόπηση Δαπανών μειώσαμε τους στόχους μέχρι το 2004 που είχαμε 110 στόχους για 20 περίπου υπουργεία, οι περισσότεροι στόχοι με εστίαση στις εκροές και στα αποτελέσματα, με κάποιους στόχους οι οποίοι ήταν κοινοί μεταξύ υπουργείων, το σημαντικό όμως ήταν ότι τα ίδια τα υπουργεία μάς είπαν «αυτοί είναι οι στόχοι τους οποίους θέλουμε». Τα υπουργεία μάς το είπαν, δηλαδή, και όχι το Υπουργείο Οικονομικών να αναθέσει τους στόχους.

 Μάθαμε, λοιπόν, στην πορεία δεν είχαμε εμείς το όφελος μιας αποστολής του ΟΟΣΑ, δεν υπήρχαν τότε αποστολές στο ΔΝΤ ή του ΟΟΣΑ για τον Προϋπολογισμό Επιδόσεων, ενώ η Ελλάδα ξεκινάει όπως το βλέπω εγώ από πολύ πιο μπροστά από ότι ήμασταν εμείς το 1998 και το 2000. Παίρνει όμως χρόνο και αρχικά, θα πρέπει να κάνετε πολλά πράγματα να μπορέσουν τα υπουργεία να καταλάβουν ότι η ανάληψη ενός στόχου είναι κάτι καλό, δεν είναι απειλή και παίρνει χρόνο για να το καταφέρετε αυτό. Η πραγματικότητα είναι ότι όλοι έχουν συνηθίσει τους παλιούς τρόπους, την παλιά νοοτροπία το να τους πείσετε να σκέφτονται διαφορετικά και να αναλάβουν την ευθύνη για τα αποτελέσματα, για τις εκροές αυτό πραγματικά παίρνει χρόνο.

 Τρίτο δίδαγμα που αντλήσουμε. Πρέπει να είμαστε βέβαιοι ότι οι στόχοι μας είναι καλοί στόχοι και όχι κακοί στόχοι. Και όπως λέω εδώ, έχουμε το ακρωνύμιο S.M.A.R.T. πρέπει να είναι συγκεκριμένοι, μετρήσιμοι κτλπ. Ας δούμε όμως τι σημαίνει το πρώτο, το “S” το «Stretching», κάτι δηλαδή πολύ συγκεκριμένο. Ας πούμε, η υλοποίηση καλής, ποιοτικής υγειονομικής περίθαλψης. Αυτό είναι πολύ γενικό και δεν δίνει έναν συγκεκριμένο στόχο. Φυσικά ο στόχος δεν μπορεί να είναι, να είναι κακής ποιότητας η υγειονομική περίθαλψη. Ο σωστός στόχος θα ήταν να πούμε αύξηση του ποσοστού επιβίωσης για τους καρκινοπαθείς.

Κάτι μετρήσιμο δηλαδή ως αποτέλεσμα που να μπορεί κανείς να το βλέπει αν ανεβαίνει ή πέφτει ένας πολύ συγκεκριμένος στόχος.

 Επίσης, μετρήσιμος στόχος. Αύξηση της κατανόησης μαθηματικών και φυσικής από τους μαθητές. Αυτό είναι ακατάληπτο πώς μπορείς να το αυξήσεις αυτό; Ενώ πρέπει να διατυπωθεί ως εξής: Τουλάχιστον 50% των μαθητών Γυμνασίου-Λυκείου να πάρουν τουλάχιστον Β στις εξετάσεις στα μαθηματικά και τη φυσική. Αυτό είναι κάτι πραγματικό, μετρήσιμο να μπορεί κανείς να το καταλάβει, να το δει, όχι μόνο ως Υπουργός Οικονομικών αλλά και ως Πρόεδρος μιας Κοινοβουλευτικής Επιτροπής αν έχει αναλάβει τη δέσμευση για κάτι τέτοιο κάθε τρίμηνο, κάθε έτος μπορεί να θέτει το ερώτημα. «Γίνονται αυτά που είπαμε ότι θα γίνουν;» Μπορούμε να τα μετρήσουμε, δηλαδή. Και τελικά στην πολιτική κατάλαβε η Βουλή ότι αυτή ήταν μία καλή ευκαιρία ο Υπουργός Παιδείας να μπορέσει να δώσει λόγο και να τον ρωτήσουν «αυτή τη δέσμευση αναλάβετε και τα δεδομένα δείχνουν ότι πάτε προς τα πίσω. Τι δεν πήγε καλά;. Τι θα κάνετε; Πώς θα το αλλάξετε αυτό;». Είναι ένας τρόπος, δηλαδή, για να μπορεί να ελέγχει το Κοινοβούλιο τα αποτελέσματα. Μόνο αυτό όμως αν οι στόχοι είναι καλοί και όχι κακοί.

Επίσης, πρέπει οι στόχοι να μπορούν να χρηματοδοτηθούν. Ας πούμε να πεις να εξαλειφθεί εντελώς η φτώχεια στα παιδιά, δεν είναι σωστός στόχος. Σωστός είναι να πεις θα μειωθεί η φτώχεια στα παιδιά κατά τα 2/3 ή κατά το ήμισυ, για να μπορείς να πεις μετά ότι στοχεύαμε στα 2/3, καταφέραμε να την μειώσουμε κατά το 1/2, αλλά δεν μπορείς ποτέ να την εξαλείψεις τελείως. Επίσης, πρέπει να βασίζεται σε αποτελέσματα. Ας πούμε 5000 πιο πολλοί αστυνομικοί να περιπολούν. Είναι κάτι καλό, αρέσει στους πολίτες, αλλά αν πεις 10% μείωση στην εγκληματικότητα, στα βίαια εγκλήματα, είναι πολύ καλύτερο και στην επισκόπηση δαπανών του 2000 κάναμε ακόμα κάτι πιο ριζοσπαστικό στην εγκληματικότητα, δηλαδή θέσαμε τον στόχο να αυξηθεί η εμπιστοσύνη του κόσμου στην ασφάλεια, να αισθάνεται ο κόσμος ασφαλής. Εάν δηλαδή, ο λαός ο ίδιος λέει ότι αισθάνεται ασφαλέστερος, αυτό είναι η καλύτερη μέτρηση των επιδόσεων της αστυνομίας, από ό,τι να πεις μείωση της εγκληματικότητας ή τάδε αριθμός αστυνομικών. Ο Προϋπολογισμός Επιδόσεων λοιπόν σου επιτρέπει να προσπαθήσεις να δοκιμάσεις ριζοσπαστικά πράγματα για να δεις αν λειτουργούν.

Και το τελευταίο, να υπάρχει ένα χρονοδιάγραμμα. Όλοι όσοι είναι στο Υπουργείο Οικονομικών λένε αυτό θα το κάνουμε την ερχόμενη περίοδο ή θα επιστρέψουμε σε πλεόνασμα μεσοπρόθεσμα. Αυτό δεν είναι σωστή δήλωση. Το θέμα είναι να μπορέσεις να επιστρέψεις, ας πούμε σε πλεόνασμα, σε πρωτογενές πλεόνασμα το 2023 ή το 2024, να υπάρχει δηλαδή συγκεκριμένο χρονοδιάγραμμα. Έτσι πρέπει να είναι οι στόχοι λοιπόν, συγκεκριμένοι μετρήσιμοι, βασισμένοι σε αποτελέσματα και με ορισμένο χρονοδιάγραμμα, με προθεσμία.

Όπως σας είπα, η πολιτική είναι το κλειδί για να επιτευχθεί κάτι τέτοιο. Δεν είναι το θέμα απλώς να αισθάνεται καλά ο Υπουργός Οικονομικών ή να δίνει δουλειά στους τεχνοκράτες. Το θέμα είναι ότι η Κυβέρνηση πρέπει να οδηγεί τις επιδόσεις και αυτό μπορεί να γίνει από την εμπειρία μας μόνο εάν ξεκινάει από την κορυφή, από τον Πρωθυπουργό, τους ανώτερους υπουργούς, να πουν συγκεκριμένα, δηλαδή οι αποφάσεις που πήραμε και η κατανομή των πόρων που κάναμε και οι άνθρωποι τους οποίους τοποθετήσαμε στις συγκεκριμένες θέσεις εργασίας, εάν οι επιδόσεις τους ανταποκρίνονται στις πολιτικές μας στοχεύσεις. Στον Προϋπολογισμό Επιδόσεων και στις μετρήσεις, το θέμα δεν είναι να το βλέπει καλή ιδέα ο Πρωθυπουργός ή ο Υπουργός και μετά να πούνε κάποιοι ότι αυτό δεν είναι εφικτό στον πραγματικό κόσμο. Το θέμα είναι αυτό που προσπαθούμε να επιτύχουμε να είναι εφικτό.

Αυτό που διαπιστώσαμε ότι είναι πολύ σημαντικό είναι η τακτική παρακολούθηση. Το 2001 λοιπόν, διαμορφώσαμε μια υπηρεσία που την ονομάσαμε Delivery Unit, παράδοσης δηλαδή μέσα στο γραφείο του Πρωθυπουργού, αλλά με προσωπικό από το Υπουργείο Οικονομικών και από το Γραφείο του Πρωθυπουργού και κάθε υπουργός -εγώ το έχω κάνει πολλές φορές- μπορούσε να προσκληθεί σε μια συνεδρίαση σε αυτή την υπηρεσία, κάθε τρίμηνο ή κάθε εξάμηνο και στη συνάντηση αυτή πάντοτε παρίστατο και ο Πρωθυπουργός και ο Υπουργός Οικονομικών -ποτέ δεν έστελναν αντιπροσώπους ή εκπροσώπους, ήταν οι ίδιοι- και ενώπιον τους ήτανε η έκθεση της υπηρεσίας παράδοσης για τους στόχους που είχαν αναληφθεί και αυτή η υπηρεσία υλοποίησης συνεργαζόταν με το Υπουργείο καθ’ όλη τη διάρκεια για κάθε επιμέρους στόχο, να δει εάν ήταν σε σωστή διαδρομή. Υπήρχε δηλαδή ένας τρόπος παρακολούθησης και συγκεκριμένοι κωδικοί χρωματικοί, το πράσινο ότι πήγαινε καλά ο στόχος, από το πράσινο μέχρι το κόκκινο που σήμαινε καταστροφή και κάθε αρμόδιος υπουργός θα πήγαινε εκεί ή σε μια συνάντηση με την υπηρεσία υλοποίησης ενώπιον του Πρωθυπουργού και του Υπουργού Οικονομικών για να δώσει λόγο, να πει τι γίνεται δηλαδή, γιατί κάποιοι στόχοι είναι στο ροζ; Πώς είναι δυνατόν να συμβαίνει κάτι τέτοιο; Είστε Υπουργός, θα του έλεγαν, σας αποδώσαμε αυτούς τους πόρους και η υπηρεσία υλοποίησης μας λέει ότι έχει, είστε εκτός τροχιάς. Αυτή ήταν μια πολύ εντατική εμπειρία γιατί δεν μπορούσες να πας και να πεις «δεν έχω ιδέα γιατί συμβαίνει αυτό και θα πρέπει να το λύσουν τα στελέχη μας». Ως πολιτικός ήσουν υπόλογος εσωτερικά, από τον Υπουργό Οικονομικών και από τον Πρωθυπουργό έπρεπε να δώσεις λόγο για τα όσα συνέβαιναν.

Επίσης, κάτι άλλο συνέβαινε παράλληλα στη Βουλή, όχι τόσο λεπτομερώς, αλλά ας πούμε, ως Υπουργός Παιδείας θα έπρεπε να πάω ενώπιον της Επιτροπής Παιδείας κάθε τρίμηνο, μέσα στο Κοινοβούλιο και οι βουλευτές γύρω από το τραπέζι θα μου έλεγαν «δώσατε αυτές τις υποσχέσεις στην επισκόπηση δαπανών, έχετε αυτούς τους στόχους απόδοσης επιδόσεων. Τους εκπληρώνετε ή όχι; Είστε στο σωστό δρόμο; Ή τι δεν έχει πάει καλά;».

Ακούγεται αρνητικό, αλλά στην πραγματικότητα ποτέ δεν το αισθάνθηκα ως αρνητικό. Πάντα ήταν πάρα πολύ καλή η αίσθηση που είχα. Η αλήθεια είναι ότι εάν δεν πιστεύεις ότι η Κυβέρνηση μπορεί να κάνει τη διαφορά, αν δηλαδή δεν πιστεύεις ότι μπορεί να έχεις κάποιο καλύτερο αποτέλεσμα από τη δημόσια διοίκηση ή αν θεωρείς ότι μπορείς να μην υπάρχει Κυβέρνηση, να μην υπάρχουν φόροι, να μην υπάρχουν δαπάνες, εντάξει, μπορεί να θεωρήσεις ότι αυτό είναι κακό. Όμως αν η Κυβέρνηση λέει ότι, εξαρτώμαι από τη δημόσια διοίκηση, θέλω να έχω υποσχέσεις και να τηρούνται οι υποσχέσεις και όταν υπάρχουν προκλήσεις εξηγούμε και λέμε αυτό πήγε στραβά, να τι θα κάνουμε για να αντιστρέψουμε την κατάσταση; Η οικοδόμηση της εμπιστοσύνης στην ικανότητα της Κυβέρνησης να δώσει ένα θετικό αποτέλεσμα, αυτή είναι η βάση ενός Προϋπολογισμού Επιδόσεων. Εμείς πάντα θεωρούσαμε ότι έτσι έχουμε την ευκαιρία να πούμε τη δική μας άποψη για αυτό που πετυχαίνουμε, βέβαια, ακόμα κι αν δεν τα καταφέρναμε, να εξηγήσουμε γιατί και ποτέ ως υπουργός δεν ήθελες να δείξεις ότι δεν έχεις ιδέα για τι μιλάς. Γιατί αν έλεγε η υπηρεσία υλοποίησης ότι αυτό το στόχο δεν τον πέτυχες και θα πρέπει να λογοδοτήσεις και στο Κοινοβούλιο σε ένα μήνα, τότε εστιάζεις στο να μάθεις να δεις τι μπορώ να κάνω τώρα για να αλλάξει η κατάσταση.

Εδώ θα είμαι πολύ σύντομος. Οριζόντια θέματα. Πολλές φορές μπορείς να δεις, ότι πάρα πολλά θέματα δεν είναι αρμοδιότητα μόνο ενός υπουργείου. Υπάρχουν και οριζόντιοι στόχοι που αφορούν για παράδειγμα και την υγεία και την παιδεία, για παράδειγμα η υγιεινή διατροφή. Αυτό τι είναι; Είναι σχολεία ή είναι δημόσια υγεία ή υπάρχουν και άλλες πτυχές; Κοινοί στόχοι λοιπόν, μπορεί να υπάρχουν και κοινοί προϋπολογισμοί, κοινές ομάδες. Εγώ ήμουν υπεύθυνος υπουργός για τα παιδιά και τα σχολεία και τις οικογένειες. Συνεργαζόμουν λοιπόν και με τον Υπουργό Υγείας για τα θέματα υγείας, με τον Υπουργό Δικαιοσύνης για τους ανήλικους στις φυλακές. Συνεργαζόμασταν και στα λεγόμενα διπλά υπουργεία, ή μάλλον διπλή ανάληψη στόχων. Αυτό βέβαια μπορεί να πάει και στραβά. Το 2007 αποφασίσαμε ότι εντάξει ο κόσμος είναι περίπλοκος και για αυτό όλοι οι στόχοι πρέπει να είναι κοινοί στόχοι. Και τι έγινε στην ουσία; Δεν υπήρχε πια λογοδοσία και αρμοδιότητα, γιατί τελικά είναι σημαντικό για τα περισσότερα πράγματα να υπάρχει τελικά ένας υπουργός, ένα υπουργείο, το οποίο θα είναι υπεύθυνο έναντι της Κυβέρνησης και του Κοινοβουλίου για την επίτευξη του στόχου. Γιατί αν τα πάντα είναι κοινά, τα πράγματα μπερδεύονται.

Κάτι άλλο. Όπως είπα, τα σήματα που στέλνει ο Πρωθυπουργός και ο Υπουργός Οικονομικών είναι ζωτικής σημασίας. Οι στόχοι αυτοί είναι πραγματικά σημαντικοί, βρίσκονται στο επίκεντρο των στρατηγικών στόχων της Κυβέρνησης και λαμβάνουμε σοβαρά υπόψη τη δέσμευσή μας για τον Προϋπολογισμό Επιδόσεων; Δυσκολεύουμε αυτούς που δεν τα καταφέρνουν; Δεν θα μιλήσω τώρα για την πολιτική πραγματικότητα, γιατί θεωρώ ότι είναι κάτι που μπορούμε να το θίξουμε αργότερα, αλλά θα πρέπει να υπάρχει κάποια οικονομική δυνατότητα για να βάλεις χρήματα παραπάνω εκεί που τα πράγματα δεν πάνε καλά. Και μετά, ως υπουργός, εγώ αυτό το είδα και από την άποψη ότι ήμουν υπεύθυνος για την εκπαίδευση και τα παιδιά, όπου η υλοποίηση τελικά των επιπτώσεων εξαρτώνταν από τις αποφάσεις που θα έπαιρναν 22.000 σχολεία, αλλά και 150 διαφορετικές τοπικές αυτοδιοικήσεις, γιατί και αυτές είναι υπεύθυνες για τα σχολεία και τη σχετική πολιτική.

Δηλαδή, εγώ έδινα κάποια χρήματα και προς την τοπική αυτοδιοίκηση. Υπάρχει κίνδυνος, είσαι εκτεθειμένος, γιατί από τη στιγμή που ακολουθείς Προϋπολογισμό Επιδόσεων είσαι υπεύθυνος για ένα αποτέλεσμα που εξαρτάται από αποφάσεις που θα πάρουν εκατοντάδες άλλοι που βρίσκονται πολύ μακριά από το Υπουργείο σου. Το να διαχειριστείς, λοιπόν, αυτή την κατάσταση, είναι κάτι δύσκολο και μπορούμε να επανέλθουμε στο θέμα αυτό αργότερα.

Κλείνοντας, θα ήθελα να αναφερθώ σε τρία πράγματα για να σας δείξω την πραγματικότητα του πως είναι ένας καλός Προϋπολογισμός Επιδόσεων, όταν τον βλέπεις από την άποψη των καθ’ ύλην αρμόδιων Υπουργείων, των Υπουργείων Πολιτικής που ελέγχονται από το Κοινοβούλιο.

Πρώτον, εγκυμοσύνη εφήβων. Θέσαμε ένα στόχο. Να μειώσουμε τον αριθμό των της εγκυμοσύνης σε κοπέλες κάτω των 16. Αναλάβαμε αυτήν τη δέσμευση στο Υπουργείο και δεν τα καταφέρναμε. Τα νούμερα ήταν πολύ υψηλότερα σε σχέση με άλλες χώρες και πιο ψηλά απ’ ότι θέλαμε και δε μπορούσαμε να καταλάβουμε γιατί συμβαίνει αυτό. Κάναμε, λοιπόν, πολλές αναλύσεις. Έτσι το κάνεις στο Υπουργείο. Θες να καταλάβεις τι συμβαίνει και δεν υπήρχε καμία συσχέτιση μεταξύ των περιοχών όπου υπήρχαν πολλές εγκυμοσύνες εφήβων ή την ηλικία ή δεν υπήρχε κάποιο άλλο κοινωνικοοικονομικό χαρακτηριστικό και αυτό μας μπέρδευε.

Όμως, είχαμε ένα στόχο και έπρεπε να τον πετύχουμε. Στείλαμε κάποιους να το διερευνήσουν και ήρθαν και μας είπαν ότι εξαρτάται από την τοπική ηγεσία. Δηλαδή, τι κάνουν εκεί οι επικεφαλής των υπηρεσιών υγείας τοπικά. Αν έλεγα, λοιπόν, ότι είναι ένας στόχος που μας ενδιαφέρει πραγματικά και αυτό μπορούσα να το περάσω στο τοπικό επίπεδο, στη συμπεριφορά των γιατρών, των φαρμακοποιών, των καθηγητών, θα μειώνονταν οι εγκυμοσύνες και στις περιοχές που είπαμε ότι κάτι μπορούμε να κάνουμε και το άφησα και εγώ δεν επενέβη προσωπικά, δεν είδαμε καμία μείωση. Δεν θα το ξέραμε ότι τελικά χρειάζεται κάποιοι τοπικά να αναλάβουν ηγετικό ρόλο για να επιτύχουμε αυτό το στόχο.

Προστασία των παιδιών. Κάτι πολύ γενικό, σε όλη την επικράτεια και το πρόβλημα ήταν ότι είχαμε πολλές φορές προβλήματα με την ασφάλεια των παιδιών. Ένα αγοράκι το σκότωσαν οι θετοί γονείς του. Υπήρξε καταδίκη. Θέλαμε, λοιπόν, να δούμε τι μπορούμε να κάνουμε για την προστασία των παιδιών και γιατί τα πράγματα δεν πήγαιναν τόσο καλά όσο θα έπρεπε, αλλά δεν είχαμε κάποιον δείκτη επίδοσης, γιατί δεν ξέραμε πώς μπορεί να μετρήσει κανείς κάτι τέτοιο.

Πώς μπορείς να μετρήσεις τον τρόπο με τον οποίο οι κοινωνικοί λειτουργοί κάνουν καλά τη δουλειά τους σε αυτές τις περιοχές για την αντιμετώπιση της ασφάλειας των παιδιών; Πώς ξέρεις αν η αστυνομία ή οι δάσκαλοι κάνουν καλή δουλειά; Πώς μπορούσαμε να το μετρήσουμε; Όμως, με Προϋπολογισμό Επιδόσεων αν νοιάζεσαι για κάτι πρέπει να βάλεις και στόχο και αν θες να βάλει στόχο, πρέπει να βρεις τι θα μετρήσεις για να δεις αν πετυχαίνεις. Καταλήξαμε, λοιπόν, σε μια ιδέα το 2007. Είδαμε τον αριθμό των κακώσεων που δεν οφείλονταν σε ατύχημα και αναφέρονταν στα νοσοκομεία, κάτι που δεν το είχαν μετρήσει ποτέ στα επείγοντα νοσοκομείων. Κακώσεις που δεν οφείλονται σε ατύχημα.

Μέχρι τότε δεν το μετρούσαν και ενδιαφέρονταν μόνο για να προσφέρουν την κατάλληλη θεραπεία. Εμείς τους εξηγήσαμε ότι για αυτούς δεν έχει σημασία η αιτία, αλλά για κάθε φορά, για κάθε πτώση, για παράδειγμα, πρέπει να καταγράφεται αν ήταν τυχαία ή όχι. Γιατί, πολλά παιδιά χτυπάνε κατά λάθος. Όμως, είδαμε τι συμβαίνει σε όλη τη χώρα και είδαμε ότι σε κάποιες περιοχές υπήρχαν περισσότερες βλάβες που δεν οφείλονταν σε ατύχημα. Τα παιδιά πάθαιναν κάτι κακό και αυτό δεν οφειλόταν σε ατύχημα και αυτό μας έκανε να καταλάβουμε ότι κάτι δεν πάει καλά. Κάτι συμβαίνει, το οποίο, δεν το γνωρίζουμε ακόμα καλά, αλλά πρέπει να το διερευνήσουμε.

Ένα ακόμα παράδειγμα που ο Προϋπολογισμός Επιδόσεών μας ανάγκασε να βρούμε έναν τρόπο να καταλάβουμε ένα φαινόμενο και τελικά σώσαμε ζωές παιδιών, γιατί καταλάβαμε ότι σε κάποιες περιοχές δεν καταφέρναμε καλά να παρακολουθούμε την ασφάλεια των παιδιών.

Τέλος, τα λεγόμενα «coast in schools». Θέλαμε να βελτιώσουμε το εκπαιδευτικό σύστημα. Βέβαια, εκεί κάθε σχολείο έχει τη δική του ευθύνη. Θέλαμε, όμως, να προοδεύσουμε όσο περισσότερο γίνεται και να μπορούμε να απαντούμε και στο
Κοινοβούλιο, αλλά και στην υπηρεσία υλοποίησης. Εξετάσαμε, λοιπόν, αυτά τα σχολεία. Ήταν τα σχολεία που ήταν λίγο πάνω από τον μέσο όρο, δεν ήταν πολύ κακά, δεν ήταν πολύ καλά. Λίγο παραπάνω από το μέσο όρο, αλλά δεν πήγαιναν και πολύ καλά και δεν βελτιώνονταν ποτέ.

Εκεί, λοιπόν ,υπήρχαν κάποια λίγα παιδιά από χαμηλές εισοδηματικά οικογένειες και εκεί τα παιδιά τα πήγαιναν πολύ χειρότερα από τα φτωχά παιδιά που ζούσαν σε φτωχές περιοχές. Δηλαδή, σε ένα τέτοιο σχολείο που απλά τσουλάει, μπορεί να είσαι πάνω από τον μέσο όρο και να αγνοείς το 20% των φτωχών παιδιών στο σχολείο σου που θέλουν λίγο παραπάνω βοήθεια, γιατί είναι λίγο πιο δύσκολα τα πράγματα για αυτά τα παιδιά. Είπα, λοιπόν, σε αυτά τα σχολεία ότι πρέπει να εστιάζονται σε όλα τα παιδιά και ιδιαίτερα στα φτωχά παιδιά και άλλαξαν τα αποτελέσματα.

Ποτέ δε θα λαμβάναμε υπόψη αυτά τα σχολεία που απλά τσουλούσαν χωρίς να φροντίζουν ιδιαίτερα. Μερικές φορές, βέβαια, είναι δύσκολα τα πράγματα ιδιαίτερα σε περιόδους οικονομικής κρίσης. Θα πρέπει να πείσεις το Κοινοβούλιο και αν δε μπορείς να πείσεις να νομοθετήσει, θα πρέπει να το κάνεις να καταλάβει ότι ο Προϋπολογισμός Επιδόσεων δεν ενδιαφέρει το Υπουργείο Οικονομικών. Ενδιαφέρει κυρίως το Κοινοβούλιο για να ελέγχει όχι μόνο τις σπατάλες, αλλά να ελέγχει εάν δίνονται τα χρήματα σε σωστούς σκοπούς.

Είναι πολύ εύκολο αν έχεις αυτά τα στοιχεία και ιδιαίτερα όταν έρχεται μια καινούργια κυβέρνηση να αναλάβει. Θα έλεγα, λοιπόν, ότι πραγματικά μπορούμε να έχουμε πάρα πολύ μεγάλες αλλαγές στο μέλλον από ότι στην αρχή. Χρειάζεται χρόνο. Καλό να έχεις ένα μεγάλο όραμα, αλλά αν την πρώτη, τη δεύτερη, την τρίτη χρονιά δεν θα τα καταφέρεις τόσο καλά, μπορείς να συνεχίσεις να μαθαίνεις και θα βελτιώνεσαι.

Επίσης, θα πρέπει να συμμετέχουν πάρα πολύ και τα μέσα μαζικής ενημέρωσης, οι Μη Κυβερνητικές Οργανώσεις και ο κόσμος τελικά. Γιατί, στην ουσία εμβαθύνεται έτσι η εμπιστοσύνη μεταξύ Κυβέρνησης και λαού. Επίσης, πολιτική ηγεσία. Αυτό είναι πολύ βασικό. Εάν ο Πρωθυπουργός, ο Υπουργός Οικονομικών και το Υπουργικό Συμβούλιο και ο Πρόεδρος της Επιτροπής Προϋπολογισμού της Βουλής θεωρούν ότι είναι μια καλή ιδέα, εντάξει. Αλλιώς, δε μπορεί απλώς να το αφήσεις μετά σε Γενικούς Γραμματείς ή σε δημοσίους υπαλλήλους.

Γι’ αυτό, άλλωστε, ήταν πάρα πολύ σημαντική η σημερινή μας συνεδρίαση. Γιατί, αν το κάνετε με σωστό τρόπο υπάρχει πολύ μεγάλο όφελος για την Ελλάδα. Θα πρέπει, όμως, πολιτικά να το στηρίξει όχι μόνο το Υπουργείο Οικονομικών, αλλά όλη η Κυβέρνηση και το Κοινοβούλιο. Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Μαρκόπουλος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Παππάς Νικόλαος, Πέρκα Θεοπίστη (Πέπη), Τσακαλώτος Ευκλείδης, Χαρίτσης Αλέξανδρος (Αλέξης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Στολτίδης Λεωνίδας, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Καζαμίας Αλέξανδρος και Χουρδάκης Μιχαήλ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κ. Πρόεδρε. Να σας καλωσορίσουμε και εμείς. Σε μια περίοδο διεθνών αναταράξεων, έρχεστε σε μία πολύ πιο ήρεμη Ελλάδα από αυτή που ενδεχομένως είχατε συνηθίσει. Οι Έλληνες είμαστε πρωινοί τύποι, παρά τα στερεότυπα που κάποια διεθνή μίντια επιδίωξαν τα προηγούμενα χρόνια να δημιουργήσουν για την πατρίδα μας. Δεν είμαστε οι τεμπέληδες νοτιοευρωπαίοι που κάποιοι ίσως ήθελαν να μας παρουσιάζουν.

Ήρεμη, λοιπόν, είναι η Ελλάδα, μια χώρα που ανέκαμψε θεαματικά τα τελευταία χρόνια και δεν είναι τυχαίο το γεγονός της ανάκτησης επενδυτικής βαθμίδας τις προηγούμενες μέρες. Μια κατάκτηση του ελληνικού λαού στο σύνολο του. Μία κατάκτηση που μας οδηγεί σε περαιτέρω σταθερότητα σε καιρούς γενικευμένης κρίσης, σε καιρούς όπου βλέπουμε ότι είτε οι πανδημίες, όπως ο covid, είτε οι πόλεμοι και οι συρράξεις στον πλανήτη μας δημιουργούν ένα κύμα αστάθειας και στις παγκόσμιες οικονομίες.

Θα πρέπει να σας αναγνωρίσουμε, εδώ από το χώρο του Ελληνικού Κοινοβουλίου, ότι υπήρξαμε και είστε ένας πολύτιμος συνεργάτης. Σας θεωρούμε έναν σύμμαχο. Δεν ήταν πάντοτε έτσι τα πράγματα, να τα λέμε κιόλας, και από τη δική μας πλευρά, όμως, έχουμε όντως, όπως ειπώθηκε από την πλευρά σας, μια κοινή μακρά ιστορία και θέλουμε πάρα πολύ αυτή την ιστορία να τη συνεχίσουμε, γιατί χρειαζόμαστε best practices, χρειαζόμαστε το know how το οποίο φέρνετε, χρειαζόμαστε τον εντατικό διάλογο για το πώς θα βελτιώσουμε ακόμα περαιτέρω την ελληνική οικονομία.

Οι Έλληνες αποφασίσαμε στο σύνολό μας, και αυτό πρέπει να το αναγνωρίσουμε, να αφήσουμε πίσω την αντιπαραγωγική ρήξη ως προς την οικονομία μας και την αντιπαράθεση με τους διεθνείς οργανισμούς και είναι κάτι το οποίο πρέπει να το πιστώσουμε στο σύνολο του ελληνικού πολιτικού συστήματος.

Σας βλέπουμε, λοιπόν, ως κρίσιμο σύμμαχο γιατί έχουμε και άλλες μεταρρυθμίσεις στις οποίες οφείλουμε να προχωρήσουμε με ένταση. Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη είναι μια Κυβέρνηση στοχοπροσηλωμένη στις μεταρρυθμίσεις, είναι το βαθύ πιστεύω της παράταξής μας και αυτό θα το κάνουμε και νομίζω ότι σ’ αυτό το πλαίσιο εντάσσεται και το νέο σύστημα προϋπολογισμού που, με τη σειρά του, αποτελεί μια κατάκτηση όχι μόνο της Κυβέρνησης αλλά και πάλι του ελληνικού λαού, ένα άλμα, όπως ειπώθηκε, διαφάνειας, ένα άλμα, θα προσέθετα, πληροφόρησης, ένα εργαλείο για τη βιωσιμότητα της ελληνικής οικονομίας, όπως θα ήθελα να ξανατονίσω γιατί είναι πάρα πάρα πολύ σημαντικό, σε πολύ πολύ περίεργες εποχές.

Ό,τι είναι για τις ανατολικοευρωπαϊκές χώρες το ουκρανικό ζήτημα ενδεχομένως να είναι για χώρες όπως η δική μας, γιατί ανήκει στη γειτονιά μας το πρόβλημα της νοτιοανατολικής μεσογείου, το πρόβλημα το οποίο εξελίσσεται αυτή τη στιγμή μεταξύ του Ισραήλ και των Παλαιστινίων και σ’ αυτό ίσως θα πρέπει να απαασχοληθούμε από κοινού καθώς ο αντίκτυπος αυτής της κρίσης ενδέχεται σε χώρες όπως είναι η Ελλάδα να είναι κάτι μεγαλύτερο συγκριτικά με άλλες χώρες. Βλέπουμε, για παράδειγμα, τι επίδραση υπήρξε από τον πόλεμο μεταξύ Ουκρανίας και Ρωσίας στην πολωνική, στην τσεχική οικονομία, πόσες αναγκαίες αλλαγές έγιναν ακόμα και σε επίπεδα προϋπολογισμών των συγκεκριμένων οικονομιών. Επομένως, οφείλουμε να μην αγχωνόμαστε, να μην πηγαίνουμε σε κρίση πανικού, αλλά να επαγρυπνούμε και να συζητάμε, να αναλύουμε τα νέα δεδομένα εάν κι εφόσον προκύψουν. Δεν μιλάμε για καταστροφολογία, μιλάμε για επαγρύπνηση, να είμαστε σαφείς και προς όλες τις πτέρυγες του Κοινοβουλίου.

Η Ελλάδα, λοιπόν, ξεκάθαρα δεν αποτελεί πλέον ένα μέρος του παγκόσμιου οικονομικού προβλήματος. Θα έλεγα, μάλιστα, λόγω της σταθερότητας της οικονομίας μας αποτελεί και ένα μέρος της λύσης. Βλέπουμε τις εθνικές πρωτοβουλίες, εάν θέλετε κιόλας και τις κυβερνητικές πρωτοβουλίες που λαμβάνει η χώρα μας και η κυβέρνησή μας στο ευρύτερο γεωπολιτικό και οικονομικό ταυτόχρονα πεδίο κι αυτό είναι κάτι το οποίο και εσείς θα πρέπει να το προσμετρήσετε στη δική σας οπτική και ανάλυση.

Η Ελλάδα είναι ένα case study κοινής επιτυχίας. Προφανώς για το λαό μας είναι κάτι θετικό. Η χώρα μας ανέκαμψε, συνεχίζει να πηγαίνει θετικά, όμως είναι και ένα case study και για εσάς γιατί μας δώσατε τεχνογνωσία, αυτό το know how το οποίο ήταν απαραίτητο για να βγούμε από ένα κακό οικονομικό κύκλο.

Ως προς τον προϋπολογισμό και το σύστημα προϋπολογισμού θα ήθελα να προσθέσω και μία πτυχή την οποία θα πρέπει να την αναδείξουμε. Προφανώς θέτουμε στόχους, αναλύουμε τα δεδομένα, θα πρέπει, όμως, να ακολουθήσουμε και τις νέες τάσεις όπως αυτές καταγράφονται σε παγκόσμιο επίπεδο και χαίρομαι γιατί μπαίνει, έστω και δειλά, το θέμα του green budgeting και θα πρέπει να τα δούμε όλα αυτά, όχι μόνο στο Ελληνικό Κοινοβούλιο, θεωρώ ότι και τα υπόλοιπα Κοινοβούλια και οι άλλοι διεθνείς κοινοβουλευτικοί οργανισμοί έχουν μείνει πίσω σε τέτοια πράγματα. Εμείς, όμως, καλοδεχόμαστε αυτή τη συζήτηση, καθώς η χώρα μας έχει υποφέρει από μία σειρά απανωτών περιβαλλοντικών κρίσεων και είναι κάτι το οποίο για εμάς έχει ξεχωριστή σημασία.

Θέλω, λοιπόν, να ολοκληρώσω λέγοντας ότι εδώ έχουμε μια καλή πρακτική, ένα success story, ας μην τον φοβόμαστε, και δεν το πιστωνόμαστε μόνο εμείς, νομίζω ότι αυτό το πιστώνεται το σύνολο του πολιτικού συστήματος και σε μία περίοδο τόσο μεγάλων κοινωνικών και οικονομικών κρίσεων οφείλουμε να σταθούμε σε τέτοιες επιτυχίες, οφείλουμε να τις αναδείξουμε. Δείτε, για παράδειγμα, τη μεγάλη συζήτηση στη γερμανική οικονομία. Διάβαζα πρόσφατα ότι ακόμα και η μεγάλη Γερμανία, η οποία μας παρείχε βοήθεια, τεχνογνωσία, με το δικό της τρόπο τον ιδιαίτερο αλλά μας την παρείχε, αυτή τη στιγμή βρίσκεται στα δικά της αδιέξοδα. Η Ελλάδα, λοιπόν, απέδειξε ότι μπορούν να υπάρχουν success stories στην Ευρώπη, με καλό πνεύμα, με καλή θέληση και με συνεχή αδιάκοπο διάλογο.

Σας ευχαριστούμε, λοιπόν, πάρα πολύ και σας καλοδεχόμαστε. Να είστε καλά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κύριε Μαρκόπουλε.

Το λόγο έχει ο κ. Παππάς Νικόλαος από την Κ.Ο. ΣΥ.ΡΙΖ.Α. - Προοδευτική Συμμαχία.

**ΝΙΚΟΛΑΟΣ ΠΑΠΠΑΣ**: Σας καλωσορίζουμε στο Ελληνικό Κοινοβούλιο.

Θα ήθελα να θυμίσω και εγώ στο Σώμα ότι η συνεργασία της Ελλάδας με τον οργανισμό που εκπροσωπείτε έχει ξεκινήσει καιρό και η δική μας κυβέρνηση συνέβαλε ούτως ώστε να δρομολογηθεί η συγκρότηση προϋπολογισμού επιπτώσεων. Τι σημαίνει αυτό, σημαίνει ότι σταματάει η πολιτική συζήτηση; Όχι, δεν σταματάει η πολιτική συζήτηση και σε ό,τι μας αφορά θεωρούμε ότι αυτό μπορεί να αποτελέσει ένα κρίσιμο εργαλείο για να την κάνει ακόμα πιο βαθιά και πολιτική, για να τεστάρει και τα αντανακλαστικά των κυβερνήσεων σε αστάθειες και εξωτερικές διαταραχές. Παραδείγματος χάριν, τα τελευταία στοιχεία του ΙΟΒΕ στην Ελλάδα δείχνουν ότι έχουμε μια ραγδαία επιδείνωση του κλίματος καταναλωτικής εμπιστοσύνης και μία υποχώρηση όλων των πρόδρομων δεικτών για την οικονομική ανάπτυξη. Περιμένουμε και σε αυτό το πεδίο θα αξιολογήσουμε την κυβέρνηση στη διάρκεια συζήτησης του προϋπολογισμού για το εάν θα υπάρξουν αντανακλαστικά και εάν θα ενσωματωθούν στους καταγραφόμενους στόχους αυτές οι τελευταίες εξελίξεις. Είναι πάρα πολύ κρίσιμο και νομίζω ότι θα περιμένουμε να υπάρξει ένας δημιουργικός διάλογος γύρω από αυτό, με δηλωμένες, βεβαίως, τις διαφορετικές μας προσεγγίσεις, οι οποίες είναι αρκετά μεγάλες, αλλά θα μου επιτρέψετε να πω είναι και μία υγεία για τη δημοκρατία και αυτό θα πρέπει κανείς να το περιμένει.

Είναι πάρα πολύ κρίσιμο να έχουμε στο νου μας ότι οι διαφορετικές πολιτικές προσεγγίσεις ενδεχομένως να σημαίνουν και διαφορετικοί στόχοι, δηλαδή το ποιος στόχος προσδιορίζεται είναι το μείζον πολιτικό ερώτημα. Ο προϋπολογισμός επιδόσεων είναι ένα πάρα πολύ χρήσιμο εργαλείο για να μπορούμε να ανιχνεύουμε εάν σε κάθε στάδιο ο προσδιορισμένος από την πολιτεία, από την δημοκρατικά εκλεγμένη κυβέρνηση, στόχος μπορεί να πιαστεί.

Φέρατε πάρα πολύ ωραία παραδείγματα από τη Βρετανία. Θέλω να σας πω ότι είχα την ευτυχία στη ζωή μου για πάρα πολλά χρόνια να ζήσω και να εργαστώ στη Βρετανία και πιο συγκεκριμένα στη Σκωτία. Πολλοί από τους παρευρισκόμενους, ξέρετε, μπορεί να σοκαριστούν εάν αναφέρω δύο νούμερα για το τι σημαίνει δημόσιος τομέας στην Ελλάδα και τι σημαίνει δημόσιος τομέας στη Βρετανία. Έζησα στη Γλασκόβη. Ο Δήμος Γλασκόβης, λοιπόν, που έχει το ίδιο περίπου μέγεθος σε πληθυσμό με το Δήμο Αθηναίων, έχει πόσους υπαλλήλους; Κύριε Balls, σας παρακαλώ να συνηγορήσετε, εάν δεν γνωρίζετε το ακριβές στοιχείο θα το παραθέσω τώρα, είναι περί τις 30.000. Οι υπάλληλοι του Δήμου Γλασκώβης είναι 30.000. Πόσοι είναι οι υπάλληλοι του Δήμου Αθηναίων;

**ΠΑΡΑΣΚΕΥΑΣ (ΠΑΡΗΣ) ΚΟΥΚΟΥΛΟΠΟΥΛΟΣ** (ομιλεί εκτός μικροφώνου): Ήταν 9.000, είναι 7.000 – 8.000.

**ΝΙΚΟΛΑΟΣ ΠΑΠΠΑΣ**: Ήταν 9.000, είναι 7.000 – 8.000, κ. Κουκουλόπουλε, ευχαριστώ. Συνεπώς, αυτό το κάνω για να αποδαιμονοποιήσω όχι το κεφάλαιο, όπως είπε προσφάτως ο σύντροφος Πρόεδρος απλώς, αλλά για να αποδαιμονοποιήσουμε όλοι μαζί το ρόλο του δημοσίου στην εφαρμογή πολιτικής και στην επίτευξη στόχων, διότι εάν μία κυβέρνηση απλώς αποσύρεται από θεμελιώδεις λειτουργίες της κοινωνίας, μετά παρέλκει και η συζήτηση για τους στόχους.

( Συνέχεια ομιλίας κ. Νικόλαου Παππά)

Έχουμε δει αλλεπάλληλα δημοσιεύματα και καταγράφεται ότι υπάρχει τεράστια αύξηση στους χρόνους αναμονής στα νοσοκομεία μας. Θα βάλουμε στόχο μείωσης των χρόνων αναμονής. Ελπίζω, τουλάχιστον, διακηρυκτικά, αυτό να επισυμβεί. Θα λάβουμε υπόψη ότι το νοσηλευτικό μας προσωπικό κινδυνεύει να καταρρεύσει από την εξάντληση ή θα εντάξουμε και αυτή την κουβέντα στις κεκτημένες ταχύτητες της δημόσιας συζήτησης, προηγούμενων ετών, που λένε ότι απλώς το δημόσιο είναι μεγάλο; Δεν θα πρέπει να το κάνουμε αυτό. Γιατί το λέω αυτό. Το λέω, απλώς, για να υπογραμμίσω και να κλείσω την παρέμβασή μου σε αυτό, ότι εμείς θα αξιολογήσουμε την κυβέρνηση, με βάση το σχέδιο προϋπολογισμού, τα αντανακλαστικά της, με βάση τις τελευταίες εξελίξεις και την ακρίβεια, με την οποία θα παρουσιάσει και τον προϋπολογισμό επιδόσεων. Σας ευχαριστούμε, πάρα πολύ, για την παρουσίαση. Την θεωρούμε πάρα πολύ παραγωγική και προσβλέπουμε στην διαρκή επικοινωνία και με την Ελληνική Βουλή. Να είστε καλά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε Παππά και τώρα το λόγο έχει ο κ. Κουκουλόπουλος από την Κοινοβουλευτική Ομάδα του ΠΑΣΟΚ.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Σας ευχαριστώ κύριε Πρόεδρε. Να καλωσορίσω και εγώ από την πλευρά μας, από την πλευρά του ΠΑΣΟΚ, τους εκλεκτούς προσκεκλημένους. Να ευχαριστήσουμε για την παρουσίαση, που ήταν αρκετά διαφωτιστική και σε ένα βαθμό ήταν και εντυπωσιακή, μάλιστα. Μας χρειάζονται αυτή οι διάλογοι. Δεν είμαστε πια σε μια εποχή όπου ότι ερχόταν - θα συμφωνήσω με τους προλαλησαντες συναδέλφους- απ’ έξω, μπορεί να το έβλεπε η χώρα ή το πολιτικό της προσωπικό, καχύποπτα. Αντιμετωπίζουμε, νομίζω, κάθε ένα ευρωπαίο, αλλά και πολίτη του κόσμου, εντελώς διαφορετικά, όποιο θεσμό και αν εκπροσωπεί. Η περιπέτεια της χώρας ήταν μεγάλη και νομίζω ότι αυτή ήταν μια από τις θετικές πλευρές, ότι αντιλαμβανόμαστε ότι είμαστε μέλος σε μια διεθνή κοινότητα, ειδικότερα στην Ευρωπαϊκή Ένωση, αλλά και στον ΟΟΣΑ. Είναι υποχρεωτικό, αλλά και ιδιαίτερα χρήσιμο, να μοιραζόμαστε εμπειρίες, να ανταλλάσσουμε εμπειρίες, να προσπαθούμε να μεταφέρουμε στην Ελλάδα, με το δικό μας τρόπο, τις καλές πρακτικές και ούτω καθεξής. Έτσι, λοιπόν, πραγματικά ευχαριστούμε για τη σημερινή παρουσίαση και τον αρμόδιο Υφυπουργό, που εποπτεύει το Γενικό Λογιστήριο.

Τώρα, από την πλευρά μας, ως κόμμα, δεν χρειάζεται να πούμε κάτι. Είναι γνωστό ότι οι αλλαγές, ο εκσυγχρονισμός, η μεταρρύθμιση, είναι στο DNA της παράταξής μας. Έχουμε τονίσει, αρκετές φορές, στην τρέχουσα περίοδο της Βουλής, για να μην ανατρέξω παλαιότερα, ότι ένα βασικό κριτήριο με το οποίο θα κρίνουμε σταθερά τις εξελίξεις και τις κυβερνητικές πρωτοβουλίες, είναι πάντα η σύγκλιση μας με την Ευρώπη, με τις χώρες του ΟΟΣΑ, ένα βασικό κριτήριο, κατά κανόνα ασφαλές. Έτσι, λοιπόν, εξ ορισμού, θα έλεγα, προφανώς, όλα όσα προηγήθηκαν και όλα όσα έπονται, για να φτάσουμε σε πλήρη εφαρμογή προϋπολογισμού επιδόσεων, προφανώς, μας βρίσκουν σύμφωνους και είμαστε εδώ για να τα υποστηρίξουμε και με προτάσεις.

Έτσι, λοιπόν, κύριε Υπουργέ, θα ήθελα να κάνω δύο ερωτήματα, πριν προχωρήσω σε κάποιες παρατηρήσεις. Που βρισκόμαστε από την πλευρά των προϋποθέσεων, σε ότι αφορά τα ζητήματα του ψηφιακού μετασχηματισμού γενικότερα, των ψηφιακών προϋποθέσεων. Αν είμαστε σε καλό σημείο και από την άλλη πλευρά, στο σκέλος της δημόσιας διοίκησης, αν υπάρχουν εκκρεμότητες, δεν θέλω να τις ονομάσετε μία, δύο. Αν υπάρχει ένα χρονοδιάγραμμα, έτσι ώστε να μπορεί η δημόσια διοίκηση να ανταποκριθεί σε αυτόν τον προϋπολογισμό επιδόσεων. Όλοι καταλαβαίνουμε ότι είναι μια πολύ μεγάλη αλλαγή, πολιτισμική αλλαγή την είπε ένας εκ των εισηγητών, γιατί πραγματικά, είναι πολιτισμική αλλαγή. Όσοι κάνουμε διοίκηση, νομίζω καταλαβαίνουμε πολύ καλά. Μάλιστα, αν ανατρέξουμε στο παρελθόν, ξέρουμε πολύ καλά, ότι στην Ελλάδα συχνά δεν άλλαζε μόνο η πολιτική όταν άλλαζε η κυβέρνηση. Άλλαζε η πολιτική όταν άλλαζε ο υπουργός, εντός της ίδιας κυβέρνησης.

Εδώ πέρα, ο προϋπολογισμός επιδόσεων, ένα μικρό ή μεγάλο φρένο, το βάζει σε αυτό το σημείο. Διότι, όταν είσαι υποχρεωμένος να παρουσιαστείς στη Βουλή των Ελλήνων και να αποτυπώσεις στόχους, τους πέτυχες, δεν τους πέτυχες, οι οποίοι είναι συμφωνημένοι και σε ένα βαθμό αντικειμενικοί, τότε τα περιθώρια για επιπολαιότητες, νομίζω, στενεύουν. Αυτό καλό είναι για τη χώρα γενικότερα και για το πολιτικό της σύστημα. Ρωτάω όμως, ακριβώς αυτά, χρειάζονται αρκετές θεσμικές αλλαγές, αλλά και καλύτερη διείσδυση της τεχνολογικής επανάστασης, του ψηφιακού μετασχηματισμού, στο ελληνικό δημόσιο. Είναι ένα συγκεκριμένο ερώτημα. Εδώ θέλω να προσθέσω, κύριε Υπουργέ, βέβαια, ότι για τη χώρα μας και δράττομαι της ευκαιρίας, από την παρουσία βρετανού πολιτικού μαζί μας. Σημείωσα πόσες φορές είπε τη λέξη πρωθυπουργός, prime minister. Αυτές τις αλλαγές, ακόμα και σε χώρες πιο ώριμης δημοκρατίας από εμάς, αντικειμενικά είναι πιο ώριμη δημοκρατία η μεγάλη Βρετανία, δεν υπάρχει αμφιβολία, έγιναν με την εγγύηση του πρωθυπουργού. Το ίδιο έγινε κάποτε με την πολυνομία. Έτυχε να ξεναγηθώ στην Αγγλία, για το πώς έφτασαν από ατελείωτες πολυκατοικίες που χρειάζονταν για να φιλοξενήσουν τη νομοθεσία, πως έφτασαν σε μία αίθουσα, που είναι σήμερα η νομοθεσία, που είναι απλουστευμένη. Και αυτό βέβαια, σημαίνει διαφάνεια, σημαίνει αποτελεσματικότητα. Είναι η μία πλευρά.

Τώρα, έρχομαι, όχι να αναιρέσω αυτά που είπαν, να προσθέσω όμως κάτι. Όλα αυτά, για εμάς που ως κόμμα, όπως είπα, είμαστε σταθερά προσανατολισμένοι, σε ότι φέρνει εκσυγχρονισμό, θυμίζει μεταρρύθμιση, φέρνει πρόοδο, θέλω να πούμε, πολύ καθαρά, χωρίς να λέμε ναι μεν αλλά, ότι όλα αυτά δεν έχουν κανένα νόημα, αν δεν συνδέονται και δεν συνοδεύονται, από μία ευθεία αντιμετώπιση των μεγάλων προβλημάτων της εποχής, που είναι δύο. Είναι η κλιματική αλλαγή και οι ανισότητες. Θέλει, λοιπόν, να πάει επί των δεικτών, όχι για να αλλάξω θέμα και να πω το εξής. Δεν μας λέει τίποτα, κύριε Υπουργέ, αύριο να βλέπουμε ένα δείκτη διείσδυσης ΑΠΕ, εάν παράλληλα, δεν έχουμε και τα στοιχεία πόση είναι η παραγωγή. Γιατί σήμερα, παράδειγμα, μπορεί να παράγει ο καθένας από εμάς και στην Ελλάδα έχουμε την παράδοξη εξέλιξη, να γυρνάμε την πλάτη στην πραγματικότητα, για να δίνουμε τον ηλεκτρικό χώρο σε πέντε μονάχα εταιρίες. Μας έχει, ήδη, εγκαλέσει η Ευρωπαϊκή Επιτροπή για ολιγοπωλιακές πρακτικές, ιδιαίτερα……… στην Ελλάδα. Εμένα δεν μου λέει τίποτα, επειδή είμαι αφιερωμένος από τα 18 μου στην υπόθεση αυτή, λόγω ειδικότητας και στηρίζω τη διείσδυση των ΑΠΕ με τον καλύτερο δυνατό τρόπο, δεν μου λέει τίποτα αυτό που γίνεται στην Ελλάδα, με τα φαραωνικά έργα που ανήκουν σε 5 εταιρείες όλες και όλες, τη στιγμή που θα μπορούσαμε με ενεργειακές κοινότητες και με μια σειρά άλλες πρακτικές, να έχουμε μια τελείως άλλη πραγματικότητα.

Η διάχυση, δηλαδή, της παραγωγής που επιτρέπει η ΑΠΕ………………………δεν είναι τίποτα μόνο ο δείκτης. Το ίδιο θέλω να πω και με αυτό τελειώνω, είναι και ερώτημα και πρόταση ταυτόχρονα, εφόσον πάμε σε προϋπολογισμό επιδοτήσεων, να είναι και προς τον ΟΟΣΑ ερώτημα, γιατί είναι κοινό πρόβλημα, δεν είναι πρόβλημα της χώρας αυτό που θα πω. Επειδή υπάρχουν ένας, δύο, τρεις δείκτες διεθνείς, πανεπιστημίου κλπ, με ένα βαθμό αποδοχής μεγαλύτερο ή μικρότερο, δείκτες που μετράνε τις ανισότητες στις χώρες, ο ΟΟΣΑ έχει υιοθετήσει κάποιον από αυτούς, για να συμπεριλαμβάνεται στον προϋπολογισμό επιδόσεων; Είναι συγκεκριμένο, νομίζω, το ερώτημα. Και πιστεύω ότι είναι και πρόταση, ταυτόχρονα, αυτό. Δηλαδή, είναι καλό να παρακολουθούμε αντικειμενικά αντί να καυγαδίζουμε, αντί να γίνεται καυγάς και ο καθένας να λέει τα δικά του στοιχεία, να έχουμε μια ενιαία βάση για να παρακολουθούμε πώς εξελίσσονται οι ανισότητες. Θα κριθούμε όλοι μας, τα πολλά επόμενα χρόνια ,από το πόσο πειστικές απαντήσεις θα δώσουμε στα δύο μεγάλα μέτωπα, κλιματική αλλαγή και ανισότητες. Ο προϋπολογισμός επιδόσεων, μόνο έτσι έχει νόημα, αν είναι ένα εργαλείο, που μας φέρνει πιο κοντά σε καλύτερες και διαφανείς και αποτελεσματικές απαντήσεις. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε. Τώρα το λόγο έχει ο κ. Καραθανασόπουλος Νικόλαος, από την Κοινοβουλευτική Ομάδα του Κομμουνιστικού Κόμματος Ελλάδος.

 **ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ :** Ευχαριστώ πολύ κύριε Πρόεδρε.

Η υπόθεση προϋπολογισμού επιδόσεων μπορεί να αποδειχθεί χρήσιμο εργαλείο; Το ερώτημα είναι, χρήσιμο εργαλείο για ποιόν; Γιατί δεν είναι τεχνοκρατικά ουδέτερο. Εξαρτάται ποιος το αξιοποιεί και για ποιο σκοπό, κατά τη γνώμη μας. Όπως, για παράδειγμα, το μαχαίρι το χρησιμοποιείς για να κόψεις ψωμί και τυρί να ταΐσεις τη φαμίλια, έτσι μπορεί να το χρησιμοποιείς, από την άλλη μεριά, για να κλέψεις το φαΐ από τη φαμίλια. Το λέω αυτό γιατί, ακριβώς, σχετίζεται με τι στόχους καθορίζεις και ποιος καθορίζει τους στόχους αυτούς και με τι κριτήρια.

Εμείς το λέμε καθαρά. Όταν τα κριτήρια και οι στόχοι, προτεραιότητες που μπαίνουν, καθορίζονται από μία σκληρή ταξική πολιτική και από ένα ανάλγητο αντιλαϊκό αστικό κράτος, τότε πολύ φοβούμαστε, ότι και οι προϋπολογισμοί επιδόσεων θα επιδράσουν ακόμη περισσότερο πάνω σε αυτή την κατεύθυνση.

Γιατί το λέμε αυτό, για παράδειγμα; Γιατί όταν μπαίνει ως κριτήριο το πολλαπλασιαστικό όφελος, όταν μπαίνει ως κριτήριο η αντιδραστική λογική του κόστους- οφέλους της Ευρωπαϊκής Ένωσης, σήμερα κλείνουν μια σειρά υποκαταστήματα των ΕΛΤΑ στην ύπαιθρο. Με αυτή την αποκρουστική λογική του κόστους – οφέλους, δεν αναπτύσσονται μια σειρά θεσμοί πρωτοβάθμιας υγείας στην ύπαιθρο. Με αυτή την αποκρουστική λογική του κόστους- οφέλους, δεν γίνονται μια σειρά υποδομές, οι οποίες μπορούν να προστατεύσουν την ανθρώπινη ζωή, ολοκληρωμένης αντιπλημμυρικής, αντισεισμικής ή αντιπυρικής προστασίας. Και αλήθεια, σε αυτή τη λογική την αποκρουστική του κόστους – οφέλους, ποιος αξιολογεί το κόστος της ανθρώπινης ζωής; Και μέχρι ποιο κόστος είναι επιτρεπτό να υπάρχουν θύματα και μέχρι ποιο, όχι; Δεν είναι μια αντιδραστική λογική αυτή; Κατά τη γνώμη μας, είναι μια αντιδραστική λογική.

Από αυτή την άποψη, είναι φανερό ποιος καθορίζει τα κριτήρια. Αν τα κριτήρια σχετίζονται με τις αντοχές της οικονομίας που αφορούν αποκλειστικά και μόνο τις ανάγκες του λαού και όχι τις ανάγκες των επιχειρηματικών ομίλων, τότε καταλαβαίνετε, ότι θα έχει μια πολλαπλασιαστική επίδραση απέναντι στην αντιλαϊκή πολιτική. Γιατί; Γιατί θα βάλει νέους κόφτες. Όταν, για παράδειγμα, ένα από τα βασικά κριτήρια τα οποία βάζετε και στις εισηγήσεις σας, είναι το λεγόμενο περιβαλλοντικό αποτύπωμα, δεν είναι ένας κόφτης παραπέρα στην ικανοποίηση των αναγκών; Και περιβαλλοντικό αποτύπωμα ως προς τί; Ως προς μια πολιτική πράσινης μετάβασης που δεν σχετίζεται με την προστασία του περιβάλλοντος, αλλά σχετίζεται με την κερδοφορία των επιχειρηματικών ομίλων, καταστρέφοντας μια σειρά παραγωγικές δομές και μεταφέροντάς τες στις πράσινες επενδύσεις; Και οι οποίες επενδύσεις θα οδηγήσουν σε ακόμη μεγαλύτερες κοινωνικές ανισότητες και σε ακόμη μεγαλύτερα προβλήματα, όπως το βλέπουμε τώρα, με το ενεργειακό μείγμα, το οποίο είναι πανάκριβο και το οποίο δεν ανταποκρίνεται στις ανάγκες της οικονομίας, της κοινωνίας, στις λαϊκές ανάγκες, γιατί είναι πολύ μικρό.

Από αυτή την άποψη, εμείς θα δούμε την εξέλιξη των πραγμάτων. Δεν βιαζόμαστε να βγάλουμε συμπέρασμα στο αν και κατά πόσον αυτοί οι προϋπολογισμοί επιδόσεων θα αποδειχθούν χρήσιμο εργαλείο για το ταξικό εργατικό κίνημα, στην πάλη του για την αποτροπή της επιδείνωσης της θέσης του, στην πάλη του για την απειθαρχία απέναντι στην κυρίαρχη πολιτική Ευρωπαϊκής Ένωσης και Κυβερνήσεων, στην πάλη του στον δρόμο της ανατροπής.

Κύριε Υφυπουργέ, για εμάς επανάσταση στο δημοσιονομικό σύστημα, όπως αναφερθήκατε, θα ήταν άμα βάζατε μια λογική - που δεν μπορείτε να τη βάλετε - απειθαρχίας στα σφιχτά, αυστηρά δημοσιονομικά πλαίσια της Ευρωπαϊκής Ένωσης και μια λογική, όπου να πληρώνει το κεφάλαιο, η πλουτοκρατία και να επωφελείται ο λαός και όχι το αντίθετο.

Σας ευχαριστώ πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :**  Σας ευχαριστούμε κι εμείς κύριε Καραθανασόπουλε.

 Το λόγο έχει ο κύριος Στυλιανός Φωτόπουλος, από την Κοινοβουλευτική Ομάδα της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ :** Κύριε Πρόεδρε σας ευχαριστώ. Να καλωσορίσω κι εγώ από τη μεριά μου τους προσκεκλημένους, να τους ευχαριστήσω για τις πληροφορίες τις οποίες μας έδωσαν και να πω τα εξής :

Η υιοθέτηση ενός εργαλείου, όπως είναι ο προϋπολογισμός επιδόσεων, σίγουρα είναι προς τη σωστή κατεύθυνση και δεν νομίζω ότι κανένας έχει αντίρρηση ως προς αυτό. Είναι σίγουρο ότι θα δώσει στοιχεία, τα οποία δεν τα είχαμε και αυτό δεν το λέω εγώ, αυτό αποδεικνύεται από το γεγονός, ότι έχει μια εφαρμογή διεθνώς, η οποία χαρακτηρίζεται επιτυχημένη και από το γεγονός, ότι χώρες οι οποίες καταρτίζουν προϋπολογισμό επιδόσεων, δεν επέστρεψαν στο προηγούμενο καθεστώς. Επίσης, απ’ ότι αντιλαμβανόμαστε, θα μας δώσει μετρήσιμα στοιχεία, τα οποία δεν τα είχαμε μέχρι στιγμής σε σχέση με τον κλασικό προϋπολογισμό, τον οποίο κατάρτιζε κάθε χρόνο το ελληνικό κράτος και αυτό είναι το ζητούμενο.

Μια παρατήρηση η οποία εμένα προσωπικά με ικανοποιεί και την οποία την άκουσα από τον Υφυπουργό, τον κ. Πετραλιά, είναι ότι θα έχει στοιχεία διϋπουργικά, δηλαδή, στοιχεία ανά δαπάνη, το οποίο, σε πολλές περιπτώσεις, είναι και το ζητούμενο. Δεν είναι, δηλαδή, το θέμα να παρακολουθούμε τις δαπάνες μόνο ανά Υπουργείο, αλλά μια συγκεκριμένη δαπάνη πώς ορίζεται διϋπουργικά. Δηλαδή, η δαπάνη για τη μετανάστευση στην Ελλάδα τί συνολικά μας κοστίζει. Γιατί τώρα, αυτή τη στιγμή, καθόμαστε και ψάχνουμε τι δαπάνες έχει το Υπουργείο Εσωτερικών, τι δαπάνες έχει το Υπουργείο Υγείας, τι δαπάνες έχει το Υπουργείο Εθνικής Άμυνας. Αυτό είναι σίγουρα προς τη σωστή κατεύθυνση και θα μας βοηθήσει και εμάς στον έλεγχο.

Από εκεί και πέρα, από αυτά τα οποία ακούσαμε, έχει και δύο χαρακτηριστικά, τα οποία είναι προς προβληματισμό. Δηλαδή, το γεγονός ότι ένας προϋπολογισμός επιδόσεων λειτουργεί σε βάθος χρόνου, όπως και το γεγονός ότι λειτουργεί σε συνθήκες κανονικότητας. Αυτό είναι κάτι το οποίο θα πρέπει να το δούμε. Γιατί, ναι μεν, η Ελλάδα εξήλθε της οικονομικής κρίσης και των μνημονίων, αλλά τα γεγονότα στο διεθνές περιβάλλον δεν μας αφήνουν να εφησυχάζουμε ή να θεωρήσουμε ότι ζούμε σε μια εποχή, την οποία μπορείς να την πεις κανονική. Οι τιμές του πετρελαίου, ένας ενδεχόμενος πόλεμος στη Μέση Ανατολή, δεν χαρακτηρίζει την περίοδο, ως μια περίοδο κανονικότητας.

Αυτό τι σημαίνει; Αυτό σημαίνει ότι θα πρέπει, πέραν από έναν προϋπολογισμό επιδόσεων, όπως είπαμε και ο οποίος θα καταρτίζεται, να έχουμε και στοιχεία, τα οποία θα μας δίνουν πληροφορίες τις οποίες έχουμε ανάγκη, σε πραγματικό χρόνο. Αυτό τι πάει να πει; Ότι θα πρέπει να έχουμε ένα υβριδικό μοντέλο και να παρακολουθούμε δύο προϋπολογισμούς; Όχι. Πρόταση μας είναι, αυτό το οποίο θα πρέπει να κάνουμε είναι, να ψηφιοποιήσουμε πλήρως το ελληνικό δημόσιο, να εφαρμόσουμε, επιτέλους, κάποια στιγμή τη διπλογραφική μέθοδο στο ελληνικό δημόσιο, να έχουμε, ανά πάσα στιγμή, πληροφορίες όλοι οι φορείς, οι οποίοι εμπλέκονται στο κράτος και οι οποίοι παίρνουν και δίνουν στοιχεία, να τα έχουμε σε πραγματικό χρόνο, σε real time, για να μπορέσουμε να έχουμε την πληροφορία, ούτως ώστε και ο προϋπολογισμός επιδόσεων, να είναι ένα σοβαρό εργαλείο άσκησης πολιτικής και κυρίως, για να λαμβάνουμε αποφάσεις.

Μια παρατήρηση ακόμα, η σύνταξη των οικονομικών καταστάσεων του ελληνικού κράτους με διεθνή λογιστικά πρότυπα. Εάν δεν το κάνουμε αυτό, δεν θα μπορούμε να έχουμε την παρατήρηση την οποία είχαμε. Το λέμε, το ξαναλέμε, κάποια στιγμή θα πρέπει και να το υλοποιήσουμε. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :**  Σας ευχαριστούμε κι εμείς κύριε Φωτόπουλε.

Το λόγο έχει ο κ. Ιωάννης Κόντης, από την Κοινοβουλευτική Ομάδα των Σπαρτιατών.

**ΙΩΑΝΝΗΣ ΚΟΝΤΗΣ :** Ευχαριστώ κύριε Πρόεδρε.

Να καλωσορίσω κι εγώ τους προσκεκλημένους μας και ιδιαίτερα τον κ. Balls, ο οποίος γνωρίζω ότι είναι μια πολυσχιδής προσωπικότητα. Έχει διάφορα ενδιαφέροντα και γνωρίζει καλά την καθημερινότητα των πολιτών.

 Έτυχε να ζήσω, όπως οι περισσότεροι από εδώ, χρόνια στην Αγγλία. Αντιλαμβάνομαι τον τρόπο σκέψεως από τη χώρα την οποία προέρχονται οι προσκεκλημένοι μας και ο οποίος είναι τελείως διαφορετικός από τον δικό μας. Είναι πιο εύκολος να προσαρμοστεί σε αυτά τα δεδομένα, στα οποία ζητάμε να προσαρμοστούν οι δικοί μας υπάλληλοι, πολιτικοί, πολίτες. Πιστεύουμε, ότι και εμείς θα φτάσουμε να σκεφτόμαστε έτσι. Είναι ευπρόσδεκτα όλα όσα μας καταθέτει η Ευρωπαϊκή Ένωση σε αυτόν τον τομέα, στην επίτευξη στόχων για τον προϋπολογισμό, αλλά νομίζουμε ότι υπάρχουν κάποιοι δρόμοι, οι οποίοι πρέπει να ξεκαθαριστούν και οι οποίοι δεν είναι τόσο απλοί, μόνο με μία επίτευξη στόχων μέσα από αριθμούς.

Μίλησε ο Balls, προηγουμένως, για τη μείωση των νεκρών, ας πούμε, σαν αριθμό, των καρκινοπαθών. Μπορεί να το δεχτούμε σαν μία αποτύπωση αριθμητική για τους καρκινοπαθείς, λέω ένα παράδειγμα, αλλά πρέπει να γνωρίζει, ότι πολλοί από αυτούς θα επιβιώσουν από τον καρκίνο και θα πεθάνουν από λοίμωξη ενδονοσοκομειακή στη χώρα μας.

(Συνέχεια ομιλίας **κ. ΙΩΑΝΝΗ ΚΟΝΤΗ**)

Να ξέρετε ότι στα νοσοκομεία μας από τους 100 εισαγόμενους στις ΜΕΘ οι περισσότεροι, ένα ποσοστό 30% με 40%, αποκτούν ενδονοσοκομειακές λοιμώξεις και κάποιοι απολήγουν. Δεν έχει σημασία με τι ασθένεια πηγαίνουν, αποκτούν άλλη επίκτητη μέσα στα νοσοκομεία. Αυτό, λοιπόν, είναι ένα θέμα που δεν το αποτυπώνουν αριθμοί, είναι θέματα ποιότητας. Είναι ποιοτικές αποδόσεις, ποιοτικές καταστάσεις. Θα πρέπει τα Υπουργεία να μελετούν ότι πρέπει κάποτε να κλείνουν και κάποιες πτέρυγες, να απολυμαίνονται, να αποστειρώνονται και όχι να βάζουμε σωρηδόν όποιον προλάβουμε να βάλουμε μέσα εκεί. Είναι ένα βασικό θέμα της καθημερινότητας, σήμερα, στα νοσοκομεία μας.

Είπαμε για τη μείωση της εγκληματικότητας, για τους αστυνομικούς. Βεβαίως και μπορούμε να βάλουμε και 5.000 που είπατε και 10.000 και 15.000 αστυνομικούς στους δρόμους. Να σας πω όμως ότι στη χώρα μας, εάν ο αστυνομικός αντιδράσει, ακόμα και σε περίπτωση κακοποιού που πηγαίνει να τον δολοφονήσει, χρησιμοποιώντας, είτε το όπλο του, είτε τη βία κινδυνεύει να πάει στη φυλακή. Θα πρέπει, λοιπόν, να υπάρχει άλλη ποιοτική αντιστοίχιση και ποιοτικός έλεγχος σε αυτά τα δεδομένα και να δώσουμε, τελικά, τη δυνατότητα στους αστυνομικούς να είναι αστυνομικοί και όχι να βγαίνουν στον δρόμο φοβούμενοι. Εμείς δεχόμαστε από πολλούς Συλλόγους αυτών, πολλές κλήσεις και διαμαρτυρίες που μας λένε ότι φοβόμαστε να παρέμβουμε, να επέμβουμε σε περιπτώσεις που μας καλούν, γιατί ξέρουμε ότι μπορεί να καταλήξουμε, είτε εκτός του Σώματος, είτε στη φυλακή. Και, αν δείτε τα δεδομένα, πάρα πολλοί αστυνομικοί μας εκεί έχουν καταλήξει. Καλό είναι να ψάχνουμε γενικά, μέσω των αριθμών, να βρούμε την κατάσταση ως έχει κάθε χρόνο, αλλά μην ξεχνάμε ότι ένας προϋπολογισμός στοχεύει σε τρεις βασικούς τομείς, στην υγεία όπως είπαμε, στην άμυνά μας και στην ποιότητα της ζωής των ανθρώπων.

Όταν, λοιπόν, δούμε τη χώρα μας να σταματήσει να ζει με κουπόνια και να έχουμε την πλειονότητα των Ελλήνων πολιτών να ζουν με 20 και 30 ευρώ κουπόνια για να αγοράσουν τρόφιμα στο σούπερ μάρκετ, θα μπορούμε να πούμε ότι έχουν επιτευχθεί οι στόχοι του προϋπολογισμού. Γιατί, σήμερα, ότι στόχους και να πετύχουμε τα κουπόνια έχουν έρθει για να μείνουν. Νομίζω ότι, ούτε στην Αγγλία, ούτε σε άλλη χώρα της Ευρώπης οι πολίτες ζουν με κουπόνια. Έχουμε κουπόνια, αν δεν το ξέρετε ή το ξέρετε για να πάνε στο σούπερ μάρκετ με 30 ευρώ το μήνα να αγοράσουν μακαρόνια και ζάχαρη, όπως υπήρχαν κάποτε στη Ρωσία. Είπαμε να ξεφύγουμε από το Σταλινισμό, αλλά βλέπουμε τον νεοκαπιταλισμό των νεοφιλελεύθερων να επιβάλει σταλινιστικές μεθόδους, οι παλιές λενινιστικές. Αυτό μπορεί να είναι βαρύ, κύριε Υπουργέ, αλλά δυστυχώς είναι η πραγματικότητα. Μου έτυχε εμένα να βρίσκομαι στη Ρωσία τα χρόνια του Μπρέσνιεφ, όταν ήμουν καπετάνιος, και να βλέπω να μοιράζουν κουπόνια και να υπάρχουν ουρές. Αυτό θα γίνει σε λίγα χρόνια εδώ; Έχουμε μακροπρόθεσμους στόχους για αυτό να εξαλειφθεί; Θα το χειροκροτήσουμε.

Επίσης, καλό είναι να λέμε ότι θα υπάρχει στόχευση επίτευξης στόχων σε όσα μας δίνει η Ευρωπαϊκή Ένωση, όσα δημιουργεί το κράτος μας για να επενδύσουμε, αλλά βλέπετε ότι είχαμε ένα πολύνεκρο ατύχημα για τελευταίο παράδειγμα στα Τέμπη με τους σιδηροδρόμους μας και τα χρήματα που ακούσαμε ότι επενδύθηκαν, που ακούσαμε ότι ήταν 700 εκατομμύρια ευρώ, για την καλυτέρευση των σιδηροδρόμων, ακούμε από την Ευρωπαϊκή Ένωση, από κάποιους υπευθύνους, ότι τελικά μάλλον δεν επενδύθηκαν εκεί. Εκεί θα υπάρχει έλεγχος για το τι έγιναν ή απλά διαπιστώνουμε ότι δεν επιτεύχθηκαν οι στόχοι; Και να τιμωρηθούν οι υπεύθυνοι από τη χώρα μας με τη συνέργεια της Ευρωπαϊκής Ένωσης, γιατί από τη στιγμή που μπαίνουμε σε ένα κλειστό κύκλωμα ελέγχου θα πρέπει να υπάρχει και κλειστό κύκλωμα ελέγχου και για τους υπευθύνους. Καλό είναι, λοιπόν, όλα αυτά να τα ζητάμε και τα θέλουμε γιατί σίγουρα θα μας οδηγήσουν κάπου, αλλά να υπάρχει πραγματική αποτύπωση όλων αυτών των θεμάτων στους υπεύθυνους οι οποίοι ασχολούνται με την υλοποίηση όλων αυτών των στόχων και οι οποίοι δεν είναι μόνο σε υψηλό επίπεδο. Γιατί μπορεί να δώσει εντολή ένας Υπουργός να βγουν κάποια κονδύλια και να επενδυθούν, αλλά από κει και πέρα πιο κάτω τι γίνεται. Και οι στόχοι μπορεί να χάνονται για την κυβέρνηση μέσα από ένα δαιδαλώδη λαβύρινθο, εμπλεκομένων εταιρειών που τις υλοποιούν, εμπλεκόμενων ανθρώπων οι οποίοι διαρρέουν κονδύλια προς άλλες κατευθύνσεις, υπερτιμήσεις. Όλα αυτά, δυστυχώς, δημιουργούν μία δυσαναλογία και ένα πρόβλημα γενικότερα στο κράτος και στους πολίτες.

Αυτά είναι, λοιπόν, σε γενικές γραμμές. Σας ευχαριστούμε γενικά για την παρουσία σας και ελπίζουμε να υλοποιηθούν όσα λέμε εδώ στην επίτευξη στόχων, για καλό σκοπό, για το καλό των Ελλήνων και γενικότερα των πολιτών. Σας ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Κόντη. Συνεχίζουμε, με τον κ. Ανδρέα Βορύλλα, από την Κοινοβουλευτική Ομάδα «ΝΙΚΗ».

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε. Σας καλωσορίζουμε στην πατρίδα μας και ευχαριστούμε για την ενημέρωση που μας κάνατε. Η εφαρμογή του προϋπολογισμού επιδόσεων αποτελεί ένα σημαντικό εργαλείο για τη βελτίωση της δημόσιας οικονομίας διακυβέρνησης, αλλά παράλληλα αποτελεί μια σοβαρή τομή στον τομέα της διαφάνειας και της αντικειμενικής παρακολούθησης των δημοσίων οικονομικών. Όμως, η εφαρμογή της επισκόπησης των δαπανών και εσόδων θα είναι αποτελεσματική, εάν εφαρμοστεί και στον ευρύτερο δημόσιο τομέα, έχοντας ως βασικές αρχές τη λογοδοσία και την υπευθυνότητα. Στο εγχειρίδιο πιλοτικού σχεδιασμού προϋπολογισμού επιδόσεων που είναι αναρτημένο στην ιστοσελίδα του Υπουργείου Οικονομικών, στη σελίδα 8, υπάρχει πίνακας υποχρεωτικότητας εφαρμογής του σχεδίου στις χώρες του ΟΟΣΑ από το οποίο προκύπτει, ότι από τις 28 χώρες ο προϋπολογισμός επιδόσεων είναι υποχρεωτικός, για τα Υπουργεία και τους εποπτευόμενους φορείς, για τις 20 χώρες. Επομένως, αν πράγματι η κυβέρνηση πιστεύει στον σχεδιασμό του προϋπολογισμού επιδόσεων πρέπει να απαντήσει και να διευκρινίσει αν προτίθεται:

Α. Να εφαρμόσει τον προϋπολογισμό επιδόσεων και για τους εποπτευόμενους φορείς, Νομικό Πρόσωπο Δημοσίου Δικαίου, Οργανισμοί Τοπικής Αυτοδιοίκησης, Νομικό Πρόσωπο Ιδιωτικού Δικαίου και λοιπά.

Β. Να άρει την πρακτική θέσπισης διαφόρων ειδών και επιπέδου ανεύθυνου και ακαταδίωκτου που απλόχερα χορηγούσε σε κάθε είδους Διοικητικά Συμβούλια ή σε ομάδες ατόμων με γνωμοδοτικές αρμοδιότητες, ώστε με την εφαρμογή των νέων μέτρων να επιτευχθεί η μέγιστη δημοσιονομική επίδοση ή αντίθετα, σε περίπτωση αποτυχίας να ζητείται από τους υπαίτιους λογοδοσία για τα αίτια των γραφειοκρατικών καθυστερήσεων ή της ενδεχόμενης κρατικής σπατάλης.

Δηλαδή, το ζητούμενο είναι, αν υπάρχει πολιτική βούληση για την πλήρη ή όχι εφαρμογή του προϋπολογισμού επιδόσεων, τόσο στο στενό όσο και στον ευρύτερο δημόσιο τομέα για να ενσωματωθεί και η Ελλάδα μας στο σχετικό χάρτη των χωρών του ΟΟΣΑ, ώστε να καταστεί πλήρως εφικτή η αξιολόγηση της αποδοτικής διαχείρισης των δημοσίων πόρων και με πλήρη διαφάνεια και λογοδοσία, συνθήκες που υπηρετούν τις σημερινές ανάγκες της οικονομίας και το περί δικαίου αίσθημα των πολιτών. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Βορύλλα. Τον λόγο έχει ο κύριος Αλέξανδρος Καζαμίας, από την Κοινοβουλευτική Ομάδα «Πλεύση Ελευθερίας - Ζωή Κωνσταντοπούλου».

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Θα ήθελα κι εμείς με τη σειρά μας να καλωσορίσουμε τους προσκεκλημένους μας από τον ΟΟΣΑ, καθώς επίσης και τον κ. Ed Balls.

Προτού περάσω σε κάποιες παρατηρήσεις που θα θέλαμε να κάνουμε σχετικά με τον προϋπολογισμό επιδόσεων, θα ήθελα να κάνω εισαγωγικά μια παρατήρηση για τα συγχαρητήρια που μας έδωσαν οι προσκεκλημένοι μας σε σχέση με την δημοσιονομική πειθαρχία των περασμένων ετών. Μπορεί οι ίδιοι να το λένε με πολύ καλές προθέσεις και δεν έχω αμφιβολία για το ότι προσπαθούν να το δουν από μία πλευρά που έχει να κάνει με την άσκηση της πολιτικής, ωστόσο πρέπει να τους ενημερώσω ότι ένα μεγάλο μέρος του ελληνικού λαού δεν θεωρεί αυτήν την εμπειρία ιδιαίτερα ευτυχή. Δηλαδή, η δημοσιονομική προσαρμογή που υπέστη η Ελλάδα τα τελευταία 14, 15 χρόνια μας στοίχισε μια ανεργία που έφτασε σε κάποιο σημείο στο 28% και ακόμη παλεύουμε σήμερα να τη μειώσουμε, καθώς συνεχίζει να είναι στο 11%, μας στέρησε ένα πολύ μεγάλο μέρος του Ακαθάριστου Εθνικού Προϊόντος. Αυτή τη στιγμή το μέγεθος της ελληνικής οικονομίας ακόμη βρίσκεται εκεί που ήταν το 2009, δηλαδή, μας έφερε 14 χρόνια πίσω. Υποστήκαμε, επίσης, μία τεράστια μετανάστευση, καθώς έφυγαν από τη χώρα περίπου ένα εκατομμύριο άνθρωποι σύμφωνα με τα στοιχεία της ΕΛΣΤΑΤ και υποφέρουμε από ένα φαινόμενο το οποίο ακόμη δεν μπορούμε να ανατρέψουμε και η ίδια η κυβέρνηση, που υποστήριξε τα δημοσιονομικά αυτά μέτρα σε όλη τη διάρκεια, συνεχίζει να θεωρεί ότι είναι ένα μεγάλο πλήγμα, είναι το brain drain. Έχουμε χάσει πάρα πολλούς επιστήμονες, έχουμε χάσει δυναμικό. Μια νέα γενιά στο εξωτερικό η οποία θα μπορούσε να συμβάλει στην καλύτερη ανάπτυξη, έχει φύγει και ακόμη δεν γυρίζει.

 **(Συνέχεια ομιλίας κυρίου Αλέξανδρου Καζαμία)**

Οπότε δεν ήταν μια ιδιαίτερα ευτυχής εμπειρία αυτή και θα ήθελα να το έχετε υπόψη σας τις επόμενες φορές που θέλετε να μας συγχαρείτε για κάτι άλλο.

 Περνώντας τώρα στον προϋπολογισμό επιδόσεων και εμείς το βλέπουμε ως ένα εργαλείο, το οποίο εξαρτάται πάρα πολύ από το πώς θα το χρησιμοποιήσει κανείς και κυρίως όμως βλέπουμε τον προϋπολογισμό επιδόσεων κριτικά. Έζησα και εγώ στη Βρετανία ίσως για περισσότερο χρονικό διάστημα από οποιονδήποτε, πλην του κυρίου Ed Balls. Ήμουν καθηγητής πανεπιστημίου εκεί για τριάντα χρόνια και τον θυμάμαι όταν ήταν Υπουργός και επίσης, πρέπει να πω ότι ακολούθησα κατά κάποιο τρόπο την αντίστροφη πορεία στην καριέρα μου. Τώρα έγινα πολιτικός. Εκείνος από ότι κατάλαβα έγινε προσφάτως καθηγητής στο King’s College. Αυτό όμως μου δίνει μια δυνατότητα να παραμένω κάπως κριτικός όταν βλέπω τον προϋπολογισμό επιδόσεων, ωστόσο πρέπει να συγχαρώ τον κ. Ed Balls όσον αφορά την ικανότητά του τώρα που έχει γίνει καθηγητής να μας παρουσιάσει κάποια από τα στοιχεία του προϋπολογισμού επιδόσεων που ο ίδιος υποστήριζε πολύ πιο σθεναρώς, ως πολιτικός, με πιο κριτικό βλέμμα. Νομίζω ότι αυτό ήταν το πιο ευχάριστο μέρος της παρουσίασής του, εκεί ειδικά που έλεγε ότι «Μαθαίναμε, δεν ξέραμε πώς να διορθώσουμε κάποια προβλήματα κ.λπ.».

Πρέπει επίσης να σας επισημάνω ότι είμαι Βουλευτής ενός Κόμματος της Αριστεράς που ωστόσο καταλαβαίνει τι είναι τα δημοσιονομικά που ασκούνται με σύνεση και σωφροσύνη και επίσης έχει αίσθηση τη σημασία της οικονομικής αποτελεσματικότητας.

Στη βάση αυτή, θα ήθελα να πω ότι ενώ πιστεύουμε πως ο Προϋπολογισμός είναι ένα σημαντικό εργαλείο και για την οικονομική ανάπτυξη, αλλά και για την αντιμετώπιση των οικονομικών και κοινωνικών αναγκών της κοινωνίας, την ίδια στιγμή διατηρούμε μία κριτική επιφύλαξη απέναντι σε πολλά στοιχεία του προϋπολογισμού επιδόσεων.

Καταρχήν, πρέπει να πω ότι στον τρόπο, με τον οποίο τον έζησα εγώ, στο Βρετανικό Δημόσιο για πάρα πολλά χρόνια, ένα από τα στοιχεία το οποίο βγήκε και από τις παρουσιάσεις είναι ότι συχνά χρησιμοποιείται ο προϋπολογισμός επιδόσεων ως ένας τρόπος για τη μετατόπιση ευθυνών από το ανώτερο επίπεδο που θα πρέπει να βρίσκονται για πολιτικούς λόγους, στο κατώτερο επίπεδο και η συνήθης πρακτική είναι ότι οι μάνατζερς ρωτάνε τους υφισταμένους τους «Γιατί δεν πετύχατε αυτό το στόχο ή γιατί δεν πετύχατε τον άλλο στόχο;» και υπάρχει ένας μεγάλος κίνδυνος σε αυτή τη διαδικασία. Εγώ πάντα είχα μάνατζερς, οι οποίοι κατά τη γνώμη μου θα έπρεπε να είχαν εκείνοι την ευθύνη για κάποια πράγματα, οι οποίοι έβρισκαν τρόπο μέσω των στόχων να μετατοπίζουν αυτή την ευθύνη σε μένα και σε υφισταμένους μου επίσης στη δουλειά. Είναι ένας κίνδυνος που πρέπει να τον έχουμε υπόψιν μας.

Ένα δεύτερο ζήτημα είναι η χειραγώγηση στατιστικών. Όταν μπαίνουν στατιστικοί στόχοι, μέσα από τη νοοτροπία της μετρησιμότητας της επίδοσης. Μετά δημιουργείται ένα πάρα πολύ ισχυρό κίνητρο, για να αλλάξουμε τη μεθοδολογία, με την οποία μετράμε διάφορα πράγματα, π.χ., την ανεργία, π.χ., το πώς επιτυγχάνονται κάποιοι στόχοι στο σύστημα υγείας κ.λπ.. Αυτό πρέπει να το προσέχουμε και πάρα πολλές κυβερνήσεις, οι οποίες έχουν εφαρμόσει προϋπολογισμούς, με βάση τη μέθοδο των επιδόσεων, έχουν υποπέσει σε τέτοια σφάλματα και μετά βεβαίως ανακαλύπτονται από αρκετά χρόνια. Εμείς εδώ στην Ελλάδα έχουμε και μια ιστορία με την Δημιουργική Στατιστική, σε κρίσιμες περιόδους της Οικονομίας μας και είμαστε ιδιαίτερα επιφυλακτικοί ως Κόμμα απέναντι σε έναν τύπο οργάνωσης του Προϋπολογισμού, ο οποίος βασίζεται τόσο πολύ στη Στατιστική.

Θα ήθελα πάντως επίσης να πω ότι ο κ. Balls υπογράμμισε πολύ σωστά την ανάγκη της επίτευξης μετρήσιμων στόχων, με σωστή μεθοδολογία. Υπάρχει όμως ένας μεγάλος κίνδυνος γύρω από τον προσδιορισμό εσφαλμένων στόχων. Σας φέρω ένα απλό παράδειγμα. Στη Βρετανία που εργάζομαι, ένας στόχος καλής επίδοσης είναι τα λεγόμενα καλά πτυχία, δηλαδή πόσοι φοιτητές παίρνουν άριστα ή εν καλώς το πτυχίο τους. Αυτό βεβαίως δημιούργησε, επειδή είναι κακός στόχος, μια τάση μεταξύ των καθηγητών, των πρυτάνεων, και των κοσμητόρων στο να βάζουν υψηλούς βαθμούς και έτσι επιτεύχθηκε ο στόχος.

Το επίπεδο όμως της Παιδείας που παρέχεται είναι χαμηλότερο. Υπάρχει δηλαδή ένας πληθωρισμός βαθμολογίας. Αυτό μπορεί να συμβεί με τους κακούς στόχους.

(Συνέχεια ομιλίας κυρίου ΑΛΕΞΑΝΔΡΟΥ ΚΑΖΑΜΙΑ)

 Κλείνοντας. θα ήθελα να πω ότι τα χρήματα για εμάς δεν πρέπει να ακολουθούν τους στόχους και τις επιδόσεις όταν διεξάγεται ο προϋπολογισμός. Καλό είναι να έχουμε στόχους για να ξέρουμε πού βαδίζει και η οικονομία και η κοινωνία και η πολιτική του κράτους, αλλά εμείς πιστεύουμε ότι οι στόχοι στον προϋπολογισμό πρέπει να ακολουθούν πρωτίστως τις ανάγκες και ότι η επίδοση είναι ένα δευτερεύον στοιχείο. Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Καζαμία και κλείνει ο πρώτος κύκλος των τοποθετήσεων - ερωτήσεων των συναδέλφων βουλευτών με τον κύριο Χουρδάκη Μιχαήλ.

**ΜΙΧΑΗΛ ΧΟΥΡΔΑΚΗΣ:** Ευχαριστούμε για την παρουσία σας εδώ. Θα ήθελα να πω το εξής. Σαφώς υπάρχουν σημαντικές διαφοροποιήσεις στο πώς αντιλαμβανόμαστε αρκετοί την τοποθέτηση των χρημάτων και των πεπερασμένων πόρων που υπάρχουν. Δηλαδή, ανέφερε και ο κύριος Υπουργός ότι με αυτό τον τρόπο θα μπορούμε να έχουμε έλεγχο στις προσλήψεις. Θα αναφερθώ παρακάτω σε ποιοτικά στοιχεία. Μπορεί όμως εσείς να θέλετε να κάνετε προσλήψεις πυροσβεστών και εμείς να θεωρούμε ότι πρέπει να γίνουν προσλήψεις δασκάλων. Σε κάθε περίπτωση το να υπάρχουν, όμως, στόχοι και έλεγχος των πεπερασμένων οικονομικών είναι ένα πολύ σημαντικό στοιχείο και σε ότι αφορά το τεχνικό κομμάτι και με την ιδιότητά μου και ως καθηγητής στο πανεπιστήμιο που έχω λάβει κονδύλια και από ευρωπαϊκούς πόρους και από άλλους πόρους, τα οποία πάντα ζητείται ο έλεγχος και η στοχοθέτηση, θέλω να πω ότι αυτό είναι προς την πολύ σωστή κατεύθυνση.

Από την άλλη όμως, παρόλο που βλέπω την ανάγκη για αντικειμενικοποίηση των δαπανών υπάρχει ένας κοινός σε ότι αφορά την ποιότητα σε αυτές τις δαπάνες. Δηλαδή, για να επανέλθω σε αυτό που είπατε, κύριε Υπουργέ, για τις προσλήψεις, μπορεί να έχετε θέσει ως στόχο χιλιάδες προσλήψεις, να γίνουν οι 900, άρα κατά 90% έχει επιτευχθεί αυτός ο στόχος, αλλά να μην πληρούν κριτήρια ή να μην πληρούν τα υψηλότερα κριτήρια τα οποία θα έπρεπε να πληρωθούν. Επίσης μπορεί να υπάρχει διαφοροποίηση στο αν θα αγοραστούν, σε ότι αφορά το Υπουργείο Άμυνας, αεροπλάνα F-35 ή RAFALE. Πάλι εκεί θα έχετε εσείς τον στόχο, θα έχουμε όμως πολιτική διαφωνία στο τι πρέπει να αγοραστεί και αν θα είναι φθηνότερο ή ακριβότερο.

Βασικά στοιχεία που βλέπουμε, όμως, ως προβληματισμό με πολλή τεχνοκρατική θεώρηση είναι πού θα βρίσκονται αυτές οι πληροφορίες, σε ποιους θα είναι, δηλαδή, διαθέσιμες, πόσο συχνά θα επικαιροποιούνται και ποιοι θα καταχωρούν αυτές τις πληροφορίες. Θέλω πολύ ευγενικά να σας θυμίσω ότι με την λεγόμενη ψηφιοποίηση του κράτους σε πάρα πολλές υπηρεσίες αυτή τη στιγμή υπάρχει και ψηφιοποίηση και χαρτί. Άρα πολλοί υπάλληλοι καταλήγουν και κάνουν διπλή δουλειά και δεν υπάρχει αληθινή ψηφιοποίηση του κράτους. Επίσης κάτι που ισχύει και στις επιστημονικές μελέτες που συγγράφουμε, όταν έχουμε κακά δεδομένα που μπαίνουν μέσα, έχουμε και κακά αποτελέσματα που βγαίνουν έξω. Αυτό οι συνάδελφοι, οι επισκέπτες μας, το ξέρουν ως garbage in – garbage out. Άρα είναι πάρα πολύ σημαντικό το κομμάτι της σωστής καταχώρισης δεδομένων, της επίκαιρης καταχώρησης δεδομένων και όχι μόνο να γίνεται για να ευημερήσουν τα νούμερα. Αυτό που κυρίως μας ενδιαφέρει είναι να ευημερήσουν οι άνθρωποι. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Χουρδάκη. Το λόγο ζήτησε και η κυρία Καραγεωργοπούλου Ελένη, από την κοινοβουλευτική ομάδα Πλεύση Ελευθερίας - Ζωή Κωνσταντοπούλου, για επτά λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε. Δεν θα μακρηγορήσω και δεν θα κουράσω. Πλην όμως θέλω να επιστήσω την προσοχή στο εξής. Ως ειδικός επιστήμονας, συμβολαιογράφος, στη χώρα μας, βιώνω το τελευταίο διάστημα έναν ορυμαγδό ανακοινώσεων από το Υπουργείο Ψηφιακής Διακυβέρνησης που έχει να κάνει με την ψηφιακή μορφή άυλων συμβολαίων που αφορούν στις μεταβιβάσεις ακινήτων, κάτι το οποίο ακυρώνει όλο το δικαιϊκό σύστημα στη χώρα μας, το οποίο διαπνέεται από το ηπειρωτικό δίκαιο και όχι από το αγγλοσαξονικό της χώρας προέλευσης σας και κάτι το οποίο προσβάλλει και θίγει βάναυσα τους συνταγματικούς κανόνες της χώρας μας. Η εφαρμογή άυλων συμβολαίων στη χώρα της Ελλάδας, εάν για κάποιο λόγο ποτέ συμβεί, για το οποίο πολύ αμφιβάλλω, διότι ο αρμόδιος Υπουργός Ψηφιακής Διακυβέρνησης ως πολιτικός μηχανικός, τελευταία δίνοντας συνεντεύξεις, μιλά γι’ αυτό το θέμα ως μη ειδικός, λέγοντας ανακρίβειες οι οποίες δεν δικαιολογούνται λόγω της θέσης του.

**(Συνέχεια ομιλίας κυρίας Ελένης Καραγεωργοπούλου)**

Επικοινωνούν προς τα έξω μία πλαστή πραγματικότητα, η οποία αποκλείεται να φέρει τη χώρα μας στο σημείο που επιθυμούν οι κυβερνώντες και εξίσου να μπορεί να διαγνωστεί με βάση αυτό το σχέδιο που έχουν κατά νου να εφαρμόσουν, το οποίο σχέδιο προφανώς έχει ζητηθεί από την παγκόσμια τράπεζα, στο πλαίσιο ελέγχου των ισχυρών του κράτους της Ελλάδας και της ιδιωτικής περιουσίας και όχι μόνο της περιουσίας του δημοσίου, αφορά μία πρακτική η οποία θα μείνει στο τέλος ανεφάρμοστη.

Αυτό που θα ήθελα να προσέξετε είναι ότι στη χώρα μας το Ελληνικό Κτηματολόγιο εδώ και περισσότερα από 25 χρόνια, ξεκίνησε η όλη προσπάθεια το 1995, 28 χρόνια μετά είναι ένα σαθρό οικοδόμημα, σας αποκρύπτουν ότι δεν υπάρχει τίποτα σχεδόν σωστό, συνεπώς, αφού δεν υπάρχει αυτή η βάση, δεν μπορεί αυτό που σας παρουσιάζει η Κυβέρνηση να υλοποιηθεί. Όταν η βάση δεν είναι σωστή και το Ελληνικό Κτηματολόγιο πάσχει σε πάρα πολλά θέματα δεν μπορεί να λειτουργήσει το ίδιο το Ελληνικό Κτηματολόγιο. Μπορείτε πολύ εξειδικευμένα να μάθετε γιατί, εάν απευθυνθείτε φυσικά σε εκείνους οι οποίοι θα σας αποκαλύψουν την αλήθεια και όχι σε εκείνους οι οποίοι την αποκρύπτουν, θα καταλάβετε γιατί πράγμα μιλάμε.

Στην πράξη, λοιπόν, είναι τελείως ανεφάρμοστο και σας μιλώ ως συμβολαιογράφος και όχι απλά ως βουλευτής ενός αριστερού κόμματος. Άρα, θα ήθελα να επιστήσω την προσοχή σας στο ότι θα πρέπει να διερευνήσετε σε βάθος τα δεδομένα που δίνουν την εντύπωση επιδόσεων πολύ διαφορετικών από αυτές που στην πραγματικότητα μπορούν να είναι.

Επίσης, το μεγάλο στοίχημα της κυβερνητικής πολιτικής είναι η ψηφιοποίηση των αρχείων των υποθηκοφυλακείων αυτής της χώρας, υποθηκοφυλακεία τα οποία τα κατάργησε η Κυβέρνηση παρά το Σύνταγμα κατά παράβαση του άρθρο 92 παράγραφος 4 του Συντάγματος. Στοχεύει στην ψηφιοποίηση των αρχείων, δηλαδή με ψηφιακή μορφή όλο το αρχειακό υλικό, χειρογράφων που άρχονται από τη σύσταση του ελληνικού κράτους, το οποίο ακόμα οι ίδιοι οι κυβερνώντες επιβεβαιώνουν ότι είναι αδύνατον σχεδόν να γίνει από τους κατάλληλους ειδικούς επιστήμονες, γιατί δεν υπάρχουν εκείνοι οι αλγόριθμοι οι οποίοι θα μπορέσουν να αποτυπώσουν τα χειρόγραφα με τον βέλτιστο δυνατό τρόπο, ώστε να μπορούν να τυγχάνουν επεξεργασίας.

Οι πληροφορίες των χειρογράφων από τη σύσταση του ελληνικού κράτους στα δημόσια βιβλία των υποθηκοφυλακείων που προβλέπονται από τον αστικό μας κώδικα και από το δικαιοπολιτικό μας σύστημα θα πρέπει να είναι προτεραιότητα της Κυβέρνησης και του κράτους αφενός και αφετέρου να υπερασπιστεί το ίδιο το κράτος και να παρουσιάσει τα πραγματικά προβλήματα, ώστε να γίνει η ομαλή μετάβαση στη νέα ψηφιακή δομή όλου του συστήματος, για να γίνει κάποτε σωστά το κτηματολόγιο, για το οποίο δεν αντιλέγω είναι χρήσιμο, αλλά θα πρέπει να γίνει σωστά, είναι κάτι που απαιτεί χρόνο εξειδικευμένο προσωπικό και ειδικές γνώσεις. Για να γίνουν όλα αυτά με ασφάλεια θα χρειαστεί πολύ περισσότερος χρόνος από αυτόν που έχει προβλέψει η Κυβέρνηση, πολύ καλύτερα μέσα και σίγουρα θα πρέπει να λάβει κανείς υπόψη του το τι έχει γίνει μέχρι τώρα για να φτάνουμε στο σημείο της ψηφιοποίησης και να μπορέσουν όλα αυτά μαζί να αποτελέσουν τα εργαλεία για μια νέα εποχή, όχι άυλων συμβολαίων και απομακρυσμένων με τα πάρα πολλά προβλήματα που αναδεικνύονται μέσα από αυτή την προσπάθεια, αλλά μια εποχή όπου η συμβολαιογραφική πρακτική στην Ελλάδα θα αποτελέσει ένα βήμα προόδου για τη χώρα σε ένα άλλο επίπεδο και προς όφελος των πολιτών της και προς όφελος οποιουδήποτε άλλου. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε και με την κυρία Καραγεωργοπούλου Ελένη έχει ολοκληρωθεί ο κύκλος των τοποθετήσεων των συναδέλφων Βουλευτών και θα δώσω τώρα τον λόγο στον κύριο Ed Balls, Καθηγητή Πολιτικής Οικονομίας στο King’s College του Λονδίνου, πρώην μέλους του Κοινοβουλίου στο Ηνωμένο Βασίλειο και Υπουργού για τα παιδιά, τα σχολεία και τις οικογένειες και στον κύριο Jon Blondal, Επικεφαλής Μονάδας Δημόσιου Μάνατζμεντ και Προϋπολογισμού του ΟΟΣΑ.

Τον λόγο έχει ο κύριος Ed Balls.

**ED BALLS( Καθηγητής Πολιτικής Οικονομίας στο King’s College του Λονδίνου, πρώην μέλος του Κοινοβουλίου στο Ηνωμένο Βασίλειο και Υπουργός για τα παιδιά, τα σχολεία και τις οικογένειες):** Ευχαριστώ, κύριε Πρόεδρε. Πρέπει να πω ότι ήταν πάρα πολύ ενθαρρυντική αυτή η συζήτηση γιατί πολλές από τις συμβολές σε παρεμβάσεις των Βουλευτών ήταν αυτές που μπορούν να κάνουν λειτουργική και αποτελεσματική τη διαδικασία Προϋπολογισμού Επιδόσεων γιατί είναι ένα σοβαρό εργαλείο διαμόρφωσης πολιτικών. Αλλά αν το κάνεις με σοβαρότητα να διαμορφώνει πολιτικές πρέπει να κάνεις και τις δύσκολες ερωτήσεις, τι γίνεται στα νοσοκομεία με τον αριθμό των θανάτων; Τι γίνεται με τις μολύνσεις από άλλες ασθένειες και αυτό γίνεται στη διαδικασία του Προϋπολογισμού Επιδόσεων, τις θέτουμε αυτές τις ερωτήσεις. Εάν υπάρχει ατέλεια στα στατιστικά στοιχεία και δεν μας δίνουν την πραγματική εικόνα αυτό κάνει πιο δύσκολη τη δουλειά μας αλλά μας βοηθάει να κατανοήσουμε τα δεδομένα που συλλέγονται, που είναι πολύ σημαντικά για τον Κοινοβουλευτικό Έλεγχο και για τον Προϋπολογισμό Επιδόσεων.

Ο κύριος εδώ είπε, αν είναι χρήσιμος. Εξαρτάται η χρησιμότητα από το ποιος τον χρησιμοποιεί και γιατί και η ερώτηση είναι, εάν τον χρησιμοποιεί η Βουλή τον Προϋπολογισμό Επιδόσεων για να καταστήσει υπόλογη την κυβέρνηση και με αυτή την έννοια είναι χρήσιμη η διαδικασία.

Επίσης, έγιναν σχόλια για την ψηφιοποίηση. Εάν δεν υπήρχε καθόλου ψηφιοποίηση ο Προϋπολογισμός Επιδόσεων θα ήταν και πάλι κάτι καλό να γίνει. Δεν προϋποθέτει την ψηφιακή διακυβέρνηση. Βέβαια, η ψηφιοποίηση μπορεί να το βελτιώσει ή να το επιδεινώσει αυτό είναι κάτι που μπορούμε να το σκεφθούμε.

 Επίσης, ένας κύριος μίλησε για τις ανισότητες και ρώτησε για τις μετρήσεις, τους δείκτες μέτρησης ανισότητας στον ΟΟΣΑ. Η σημασία του Προϋπολογισμού Επιδόσεων είναι ακριβώς ότι η Βουλή και η κυβέρνηση πρέπει να αποφασίσουν ποιες μετρήσεις θεωρεί ότι είναι καταλληλότερες για να βοηθήσουν τους ανθρώπους, να δουν δηλαδή από πού ξεκινούν τα δεδομένα. Ο λόγος για τον οποίο ανέφερα τόσες φορές τον Πρωθυπουργό είναι γιατί τελικά δεν τον βλέπουμε ως τεχνοκρατική διαδικασία τον Προϋπολογισμών Επιδόσεων αλλά κατά πόσον η κυβέρνηση όντως αποδίδει βάσει της σύμβασης της με το λαό. Έτσι λειτουργεί ο Προϋπολογισμός Επιδόσεων και έχει κεντρικό ρόλο ο Πρωθυπουργός.

Επίσης, είναι η δεύτερη φορά που συζητώ τον Προϋπολογισμό Επιδόσεων εδώ στην Αθήνα, την πρώτη φορά που ήλθα το 2018, ο Υφυπουργός τότε έκανε μια συζήτηση μέσα στο Υπουργείο Οικονομικών για τον Προϋπολογισμό Επιδόσεων μαζί μας. Ήμασταν τότε στα αρχικά στάδια και από τότε έχει σημειωθεί τεράστια πρόοδος τα τελευταία χρόνια και είναι καλό που βλέπουμε ότι υπάρχει υποστήριξη από όλες τις πολιτικές παρατάξεις γιατί κάτι τέτοιο μπορεί να λειτουργήσει μόνο εάν είναι ενσωματωμένο και αν διαρκεί και αυτό με φέρνει στην τελική μου παρατήρηση. Μετά από την οικονομική κρίση το 2010, η κυβέρνηση του Ηνωμένου Βασιλείου αποφάσισε να μην προχωρήσει πλέον στον Προϋπολογισμό Επιδόσεων και μάλιστα το 2019, ο κύριος Χάμεντ, ο Υπουργός τότε είπε ότι αυτό είναι κάτι το οποίο πρέπει να επαναφέρουμε πριν από την πανδημία αλλά ο Ντέιβιντ Κάμερον μπόρεσε τελικά να πει ότι ίσως να είναι απλώς μία επιβάρυνση για το Υπουργείο Οικονομικών, μια απορρύθμιση και ότι αυτό είναι μεγάλο λάθος. Το θέμα είναι ότι έγινε πρόοδος σημαντική στην Ελλάδα σε δύσκολους καιρούς και χρησιμοποιήσατε την οικονομική κρίση και τις επιπτώσεις της για να δημιουργήσετε μία σημαντική και δύσκολη μεταρρύθμιση στον Προϋπολογισμό Επιδόσεων, που θα βελτιώσει τελικά τα αποτελέσματα για τον ελληνικό λαό ενώ στο Ηνωμένο Βασίλειο εμείς κάναμε το αντίθετο. Χρησιμοποιήσαμε την οικονομική κρίση για να σταματήσουμε να κάνουμε κάτι που ήταν σημαντικό. Έκανα ένα podcast με τον Τζώρτζ Όσμπορν, το κάνω αυτές τις μέρες, κάθε Πέμπτη. Την Πέμπτη, λοιπόν, θα του πω το εξής. Θυμάμαι ότι ήταν πολύ ντροπαλός, δίσταζε να δώσει συμβουλές στην Ελλάδα για το τι να κάνει στις αρχές της προηγούμενης δεκαετίας και ήλθα σήμερα στην Αθήνα και βλέπω ότι η Ελλάδα ηγείται στον τομέα του Προϋπολογισμού Επιδόσεων και θεωρώ ότι βρίσκεται σε μια πολύ ισχυρή θέση εσείς, να δώσετε εσείς συμβουλές στον Τζώρτζ Όσμπορν, στην βρετανική κυβέρνηση γιατί εσείς ηγείστε μια σημαντικής μεταρρύθμισης στην οποία η Μεγάλη Βρετανία βρίσκεται πίσω.

(Συνέχεια ομιλίας κ. **ED BALLS (Εντ Μπολς) Καθηγητής Πολιτικής Οικονομίας στο King’s College του Λονδίνου, πρώην μέλος του Κοινοβουλίου στο Ηνωμένο Βασίλειο και Υπουργός για τα παιδιά, τα σχολεία και τις οικογένειες**)

Νομίζω ότι πρέπει να αντιγράψουμε αυτό που γίνεται εδώ στην Ελλάδα για να ανακτήσουμε το χαμένο έδαφος και να επανέλθουμε σε αυτό το Πρόγραμμα του Προϋπολογισμού Επιδόσεων και ελπίζουμε τα επόμενα χρόνια Έλληνες ειδικοί εμπειρογνώμονες να έρθουν στη Βρετανία να μας πουν τι ήταν αυτό που μας διέφυγε, πού ξεφύγαμε και πως μπορούμε να κάνουμε καλύτερη δουλειά σε αυτά τα σημαντικά χρόνια.

 Αυτό με φέρνει σε μία επισήμανση δική σας «μάθηση, τεχνογνωσία, καλές πρακτικές σε δύσκολους καιρούς» και αυτό ακριβώς συνέβη εδώ στην Ελλάδα και οι υπόλοιποι εμείς πρέπει να μάθουμε πολλά από αυτά που κάνει η Ελλάδα και την ηγετική θέση που έχει σήμερα.

Ευχαριστώ που με καλέσατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε τον κ. Balls.

Τώρα το λόγο έχει ο κύριος Jon Blondal.

**JON BLONDAL (Γιον Μπλοντάλ) Επικεφαλής Μονάδας Δημοσίου Μάνατζμεντ και Προϋπολογισμού του ΟΟΣΑ)**: Σας ευχαριστώ πολύ. Ευχαριστώ πολύ και για τα ευγενικά λόγια που απευθύνθηκαν προς τον ΟΟΣΑ.

 Ήταν εξαιρετικό αυτό το πρωινό. Άκουσα τις απόψεις των διαφορετικών πολιτικών κομμάτων, ήταν απόψεις πολύ τεκμηριωμένες, έβλεπαν το θετικό, εξέφρασαν ανησυχίες, όλοι όμως συμμετείχαν στη συζήτηση.

Για να επαναλάβω και εγώ αυτά που είπε ο κ. Ed Balls κανείς δεν λέει ότι ο Προϋπολογισμός Επιδόσεων θα είναι τέλειος από την πρώτη μέρα. Υπάρχουν ζητήματα, βεβαίως, αλλά το κλειδί για να δουλέψει στην πράξη είναι η ενεργός συμμετοχή του Κοινοβουλίου.

Όταν, λοιπόν, υπάρχει μία μέτρηση επίδοσης που θεωρείται ότι δεν είναι σωστή ή δίνει λάθος εντύπωση τότε το Κοινοβούλιο θα πρέπει να μπει στη συζήτηση και να πει «δεν πάνε έτσι τα πράγματα, λάθος, έτσι πρέπει να το κάνετε». Είναι επιτακτικό, δηλαδή, το Κοινοβούλιο να συμμετέχει σε αυτή τη διαδικασία για να έχει αποτέλεσμα, διαφορετικά θα είναι απλώς μια τεχνική άσκηση και θα χαθούν όλες οι υποσχέσεις για το μέλλον.

 Θεωρώ, λοιπόν, ότι σήμερα το πρωί ήταν εξαιρετική αυτή η συζήτηση και υπάρχει και αυτή, κατά κάποιο τρόπο, η διακομματική στήριξη για το εργαλείο. Το θέμα είναι το πώς θα εφαρμοστεί, εκεί υπήρχαν οι διαφορές.

 Επομένως, θεωρώ ότι μπορώ να είμαι πάρα πολύ ικανοποιημένος και για να απηχήσω και εγώ τα λόγια του Ed Balls υπάρχουν πολλά πράγματα στην Ελλάδα που μπορούν να αποτελέσουν πρότυπο για άλλες χώρες.

Σας ευχαριστώ πάρα πολύ και προσβλέπουμε στη συνέχιση της συνεργασίας μας στο πεδίο αυτό.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε τον κ. Jon Blondal και τώρα ολοκληρώνουμε τη συνεδρίαση με τη δευτερολογία του Υφυπουργού Εθνικής Οικονομίας και Οικονομικών κ. Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Ευχαριστώ, κύριε Πρόεδρε.

Καταρχήν δεν έχω παρά να ευχαριστήσω τα μέλη της Διαρκούς Επιτροπής της Βουλής και όλους τους Εισηγητές. Είναι νομίζω από τις λίγες στιγμές κοινοβουλευτικά που όλοι συμφωνούμε σε μια μεταρρύθμιση. Τη μεταρρύθμιση όντως έχει δουλέψει και το ΣΥΡΙΖΑ και το ΠΑΣΟΚ κατά τη διάρκεια όλων των προηγούμενων ετών για να φτάσουμε σήμερα υπό τη δική μας διακυβέρνηση σε αυτό το αποτέλεσμα να έχουμε τον Προϋπολογισμό Επιδόσεων και είναι μια κατάκτηση για όλους μας νομίζω και όλοι το καταλαβαίνουμε και το αποδεχόμαστε. Πραγματικά δείχνει τον πολιτικό πολιτισμό, αλλά και τη δουλειά, κύριε Πρόεδρε, που γίνεται εδώ στη Διαρκή Επιτροπή Οικονομικών Υποθέσεων που κάνει ουσιαστική δουλειά για τα προβλήματα της χώρας.

Είναι όντως ένα σημαντικό θέμα και νομίζω και στις συζητήσεις που είχαμε με τον ΟΟΣΑ το ίδιο θέμα υπάρχει σε όλες τις χώρες, η συζήτηση στο Κοινοβούλιο διεξάγεται για το πώς θέτεις αυτούς τους στόχους, γιατί δεν μπαίνουν άλλοι στόχοι, γιατί λείπει αυτός ο στόχος και τι νόημα έχει;

 Να εξηγήσω πολύ σύντομα, απλά και για να γνωρίζουμε όλα αυτά τα χρόνια πώς σχεδιάζεται η μεταρρύθμιση και με τη βοήθεια του ΟΟΣΑ προφανώς, ότι όταν μπαίνει ένας στόχος βασική αρχή για να έχει αξιοπιστία ο Προϋπολογισμός Επιδόσεων είναι να μην τον αφαιρείς μετά. Δεν είναι ότι βγήκε την επόμενη χρονιά κακό το αποτέλεσμα και άρα δεν θα το αναφέρω. Θα πρέπει να το αναφέρω για να δείξω ότι δεν τα πήγα καλά σε αυτόν τον τομέα.

 Πέρσι, όποιος είχε διαβάσει τον Προϋπολογισμό του 2023, θα δει ότι υπήρχαν στόχοι σε επιμέρους Υπουργεία και Αποκεντρωμένες Διοικήσεις που δεν επετεύχθησαν και πολλοί άλλοι επετεύχθησαν και αυτό είναι η ουσία, να πούμε ότι εδώ πάμε καλά, εδώ δεν τα πετύχαμε, εδώ πρέπει να βελτιωθούμε.

 Όσο ρωτάει το Κοινοβούλιο και ανεβάζει το θέμα, ότι αυτός ο στόχος δεν επετεύχθη, αυξάνεται και η πολιτική πίεση και προσπαθεί και η κυβέρνηση να πετύχει αυτούς τους στόχους που δεν τα κατάφερε και άρα είναι για το καλό της χώρας.

Αυτή είναι όλη ιδέα του Προϋπολογισμού Επιδόσεων.

**(Συνέχεια ομιλίας κυρίου Αθανασίου Πετραλιά, Υφυπουργού Εθνικής Οικονομίας και Οικονομικών)**

Πώς τίθενται οι στόχοι;

Γίνεται μια συστηματική δουλειά εδώ και πολλά χρόνια με εβδομαδιαίες συναντήσεις με όλες τις Γενικές Διευθύνσεις Οικονομικών Υπηρεσιών και άλλες διευθύνσεις όλων των Υπουργείων με υπηρεσιακούς παράγοντες που η κυρία Έφη Τσαντή ηγείται της προσπάθειας καθημερινά, όλη μέρα από το πρωί ως το βράδυ με όλα τα Υπουργεία σε κυλιόμενη βάση. Έχουν τεθεί οι αρχικοί στόχοι τα KPI’s και συνεχώς προστίθενται με προτάσεις των υπηρεσιών και επιπλέον στόχοι. Υπάρχει ένας περιορισμός, οι στόχοι πρέπει να είναι ποσοτικοί για να είναι μετρήσιμοι, να μπορούν οι υπηρεσίες να έχουν τρόπο να τους μετρήσουν. Είμαι πολύ αισιόδοξος.

Άκουσα σήμερα δύο επιπλέον στόχους που πρέπει να βάλουμε παραγωγή ΑΠΕ και χρόνος αναμονής στα νοσοκομεία και θα είναι μέσα. Προτάθηκε, επίσης, από το ΠΑΣΟΚ για τους δείκτες ανισοτήτων. Όντως, αυτό είναι κάτι που το είχα διαπιστώσει και εγώ. Στο draft budgetary plan υπάρχει ένα κεφάλαιο που είναι στα αγγλικά, όμως, που έχει μια ανάλυση για τις ανισότητες GN και έχει κάποιους δείκτες GN – S80, S20. Όντως, αυτό απουσίαζε και απουσιάζει από τους προϋπολογισμούς τους ελληνικούς και νομίζω θα το εισηγούμαι και νομίζω θα τα καταφέρουμε να το εντάξουμε σε ένα τμήμα του προϋπολογισμού επιδόσεων σε ένα ξεχωριστό κεφάλαιο καθώς έχει αξία νομίζω και συμφωνούμε όλοι.

Τέθηκε το θέμα της ψηφιοποίησης και της ψηφιοποίησης του δημοσίου. Υπάρχουν πάρα πολλά κονδύλια όπως γνωρίζετε από το Ταμείο Ανάκαμψης με τους ψηφιακούς στόχους και το ΕΣΠΑ που διατίθενται. Εμείς προχωράμε με την λογιστική μεταρρύθμιση -τέθηκε νομίζω και από την Ελληνική Λύση και το ΠΑΣΟΚ για το GOV ERP, τη λογιστική μεταρρύθμιση, να πάμε σε προϋπολογισμό δεδουλευμένης βάσης σταδιακά, αυτό που κάνουν οι άλλες χώρες. Είναι να το πω οι δύο μεγάλες μεταρρυθμίσεις που έχουμε στο Γενικό Λογιστήριο του Κράτους τουλάχιστον είναι ένας προϋπολογισμός επιδόσεων spin reviews και το άλλο είναι ακριβώς η λογιστική μεταρρύθμιση και το GOV ERP. Αυτές είναι οι δύο μεγάλες μας μεταρρυθμίσεις και αυτή είναι η μεγάλη προσπάθεια. Εκεί μπορούμε να έχουμε τι απαιτήσεις, τι υποχρεώσεις έχει το κράτος πέρα από ταμειακά τι πληρώνει.

Πώς αποτιμώνται όλα τα περιουσιακά στοιχεία του δημοσίου και εδώ έχει να κάνει και δουλειά με το κτηματολόγιο και έχουν πολλά βήματα να γίνουν ακόμα και με τη δημόσια περιουσία. Δεν είναι μόνο να μετρήσεις τι έχεις και πώς τα αποτιμάς, το valuation. Είναι μεγάλο project, πολυετές, αλλά πρέπει να ξεκινήσουμε με κάποια βήματα. Ξεκινήσαμε με το ηλεκτρονικό τιμολόγιο που είναι η βάση της δεδουλευμένης. Βάση της ψηφιοποίησης στον προϋπολογισμό επιδόσεων αναπτύσσουμε τώρα -γιατί αλήθεια είναι ότι δουλεύαμε με excel ως σήμερα- τη βάση ώστε όλα τα Υπουργεία να κάνουν report τα KPI’s αυτόματα με μετρήσιμους δείκτες - στόχους και να έχει όλη τη βάση το Γενικό Λογιστήριο ώστε να μπορεί να δίνει πληροφόρηση. Αυτό είναι το μέλλον.

Εγώ δεν θέλω να κουράσω άλλο την Επιτροπή. Νομίζω είναι πολύ θετικά τα βήματα που γίνονται ανεξαρτήτως για το κοινοβουλευτικό διάλογο, για την βελτίωσή και της κυβερνητικής πολιτικής και για τη βελτίωση της κριτικής που δέχεται.

Θα είναι στη διάθεσή σας πολλά περισσότερα μέτρα και εργαλεία και μπορεί γίνει πολύ πιο ουσιαστική συζήτηση στο μέλλον.

Σας ευχαριστώ θερμά όλους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Υπουργέ.

Με την τοποθέτηση του κυρίου Υφυπουργού έχει ολοκληρωθεί η συνεδρίαση «Ενημέρωση στην Επιτροπή Οικονομικών για τη μεταρρύθμιση του υφιστάμενου συστήματος προϋπολογισμού και τη σταδιακή μετάβαση του προϋπολογισμού επιδόσεων».

Σας ευχαριστούμε πολύ, ευχαριστούμε τους επίσημους προσκεκλημένους, καλό σας απόγευμα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Τραγάκης Ιωάννης, Αχτσιόγλου Ευτυχία (Έφη), Παππάς Νικόλαος, Πέρκα Θεοπίστη (Πέπη), Τσακαλώτος Ευκλείδης, Χαρίτσης Αλέξανδρος (Αλέξης), Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Στολτίδης Λεωνίδας, Φωτόπουλος Στυλιανός, Κόντης Ιωάννης, Χαλκιάς Αθανάσιος, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Χουρδάκης Μιχαήλ.

Τέλος και περί ώρα 12.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**